amanoisuno/poet huggingface dataset:
寄題柳郎中留客潏 劉摯
主人真愛客，留客徹歸路。清溪環醉堂，客起驚四顧。人生異智愚，所急隨所慕。僕僕聲利徒，晝夜無息慮。雖有此不樂，身留意已騖。惟同主人心，乃知此中趣。主人韻瀟洒，恬不役世故。對物心有忘，簡言理自悟。清風元紫芝，令德黄叔度。即之久益親，不知變朝暮。況復樽有酒，琴奕左右布。魚鳥馴不驚，孰與醉妖嫭。主人意于客，可謂甚無負。速應架溪流，坦坦堂下步。客至不須留，聽客自來去。
次韻王潛江見索近詩 劉摯
與子一睽索，俄經百朝昏。塵勞觸新累，病懶荒舊聞。強之旋放失，殆若溝澮源。新吟妙思致，天葩發靈根。澹然體大雅，理惬如忘言。鼓旗締友社，壯志壓僅存。譬以趙魏弱，仰關支秦軍。君無疑敝橐，薏苡非珠琨。
送鄒澤民還灃陽 劉摯
人生寡會合，世路多穽機。吾得二三友，老鈍諧所依。澤民氣閎侈，詞筆如戈揮。狂鶚但思擊，生馬不可鞿。彦修韻寒苦，獨以經史肥。捩眼鄙俗調，攘臂談聖微。直夫名流子，學性無愆違。冰玉瑩表裏，芝蘭自芳菲。嗟吾實款段，騏驥安可希。清樽寫江海，日獲從西圻。吟鋒互矜軋，醉笑相嘲譏。方懷青蒿愧，忽見黄鵠飛。明哲慎所蹈，勿與矰繳幾。秋風病池榭，苦雨沾裳衣。行矣歲華晏，重感人事非。玉音儻無斁，時有北鴻歸。
次韻晉陵吳秀才傳見貺 劉摯
予本疏野人，出處心已果。孔患四未能，嵇慵二不可。長年足憂勞，中懷幸安妥。風瘍臥疲軀，手足困攣跛。思君淳乎淳，處俗我爲我。玉軫黄金徽，手開萬古鎖。天地自然聲，聽者不敢惰。君有元氣舟，微風以爲柂。我亦薄外機，庶不攖世禍。儻伴荆州行，春江醉輕舸。
荆門軍惠泉呈李使君舜卿 劉摯
蒼山抱西城，蒙泉發山麓。一泓養虚淨，大石坼巖澳。源脤潗潗來，星珠沸相續。何人瀦方池，不使聲瀑瀑。四圍疊琳琅，百丈蔭雲木。波底金蓮花，萬葉綠綺縟。畏清無魚蝦，因亦遠鷗鵠。俯視洞五臟，安敢濯兩足。循池隅西南，漸見泄泉滀。怒聲始可聽，勢如脱桎梏。涎沫卷飛練，潨鳴射碎玉。曲折谿路長，幽響遠連屬。安得朱絲弦，爲寫滄浪曲。派澤山下田，歲常稔麰穀。憧憧負缾盎，清入郡人腹。惠名由此歟，圖牒曾不錄。崔碣鑱文章，無數不暇讀。亦欲有佳句，恐爲惠泉辱。使君心自清，舘宫泉上宿。一勺蜕塵軒，豈比樽酒淥。磅礴壯士氣，常爲山水伏。天下幾林泉，無金買卜築。空兹嚼屠門，野人真碌碌。
煎茶 劉摯
飯後開都籃，旋烹今歲茶。雙龍碾圓餅，一槍磨新芽。石鼎沸蟹眼，玉甌浮乳花。詩思一坐爽，睡魔千里遐。茂陵病解渴，頓覺肺氣嘉。玉川風腋興，直欲凌煙霞。論功著爲經，宜得鴻漸誇。膏梁麯糵士，此物無與賒。
石生煎茶 劉摯
石生蘭溪來，手提溪泉缾。謂言長官政，如此泉水清。歡然展北焙，小鼎親煎烹。一杯酌官壽，雲腴浮乳英。慚非百壺餞，真意不自輕。澗沼蘋藻細，王公享其誠。冠蓋豈不至，紛紛空涕横。珍重石子者，端有古人情。
游白雲山 劉摯
西山矜霽色，林嶺遡晨光。萬象露榮秀，熙然數盛陽。扶笻喜暄暖，更得春日長。迴阡互虧蔽，叢薄紛青黄。溪橋覺飛動，漲水起連航。杳杳巖壑步，翛翛松桂香。道人誦所聞，坐使身世忘。誰我共出處，閑人澹徊翔。風鈴有妙想，天樂浮圖傍。非徒愛石壁，行將營草堂。彼哉楚人子，記恨擷幽芳。
馬當山 劉摯
馬當天下險，崔嵬大江邊。翠碧倚千丈，峭立萬仞淵。其背領羣岫，其麓匯飛漩。欎葱巖間桂，窮冬華葉鮮。豈無神仙人，縹緲居其巔。猿猱肆健捷，攀躋到雲烟。揚帆過其下，瞥若飛鳥然。仰觀動精魄，但見揫青天。吾生愧仁智，而于山水便。終日叩舷坐，無暇窺塵編。有嗜固爲累，觸險不自憐。
湖溪道中 劉摯
夜雨聲綿綿，朝雨勢未歇。行役良間關，炎歊暫祛遏。蘋藻香幽幽，陂池水活活。咫尺迷見聞，淋漓徹衣褐。坎泥甚膠凝，塍路無尺闊。饑僮與羸驂，十步九顛蹷。攲鞍髀欲僵，風蓋手屢脱。驚目不暇瞬，危魂亦已怛。處險貴能安，欲速或未達。聖禹嘗輴行，文公尚胡拔。彼勤事業大，吾勞簿書末。香城到長堤，軒眉解蹙頞。大道吾所歸，寧爲險途奪。
久雨次路韻 劉摯
江國多陰霖，雲氣所儲積。貫月仍彌旬，窮朝復竟夕。太陽暗經天，莫見黄道迹。風霏淋床帷，簷溜穴砌石。春澤農之瑞，太甚豈其益。人言雨有數，四時合均適。前多後將少，物理固明白。我居苦湫陋，安得爽塏易。棟梁生菌苔，書藥漬汗液。塞漏除泥塗，紛紛課奴獲。凌虚逃重膇，頗思兩鳧舄。坐觀久溟濛，風伯豈無責。慰彼望歲人，私我窮居客。茲事但置之，一觴聊自釋。
富池口 劉摯
順風雖宜帆，顛暴亦難用。浪擁江逆流，雲狂日昏霧。天公容飛廉，橐籥大開弄。蛟鯨快乘時，驤首出洪洞。舟檝多深藏，灣浦投缺空。我行斯可時，要當審静動。況復舟弊鈍，羸師困僵凍。時止聖所藏，欲速禍或中。坐期天清明，連檣欣所縱。且傾淥酒樽，慰此清夜夢。
泛舟 劉摯
湖光漾碧霄，飄然一方舟。綠窗屢還復，檀槳雙夷猶。雨色芰荷晚，風香蘋藻秋。鳧鷗解相信，隨橈過前洲。落落二三子，載酒相與遊。清言愜素尚，大笑忘幽憂。洞庭醉淵明，剡溪浮子猷。人生似飄瓦，所願非所求。濯纓漁父達，佩蘭騷人愁。不須吳姬婉，蓮間聽淫謳。鄙哉遁功業，方爲五湖遊。吾曹詩酒中，此樂爲最優。
憶山 劉摯
昔者氣少鋭，狂走登泰山。東峰候海日，危磴躋天關。上攻秦漢事，遺文大碑頑。南浮九江會，廬阜幾往還。雙林到如家，瀑布聲潺潺。扁舟上湘水，南衡若屏環。巍閣坐杳靄，祝融費躋攀。幽尋恣所適，曾不虞辛艱。其餘林壑趣，可數皆班班。逮今歲十改，志氣日已孱。前時兩河吏，風埃走青綸。荆州乃澤國，自昔登臨慳。佳山到郢盡，平地千里閑。塵耳憶猿嘯，屐齒生苔斑。安得蒼翠姿，下落樽酒間。平生林丘志，未去心如瘝。去就不勇決，將見移文訕。
送吳雍平凉令 劉摯
洞庭葉微脱，衡陽鴈未歸。秋雲招客思，偏向隴頭飛。風霜過商郢，飄泊遊子衣。行邁豈不遠，在彼渭水沂。早寒關草白，九月邊馬肥。西州風俗厚，長官民政稀。洪河繚勢勝，大山四蟠圍。登臨賦今古，壯志相發揮。宦遊子誠樂，孤陋予何依。念此性疏朴，動輒觸世機。相逢幸燭理，義愜不謂非。扶持失其直，曲逢嗟願爲。朋友日已削，道義誰與幾。離騷默自慰，但寄黄金徽。
寄潁州顧子敦 劉摯
念君去南州，歲月忽已掃。豈無肺腑言，難爲音書道。客來自汝陰，盡說太守好。黄堂曰無事，仁政浹稚老。承顔奉親歡，甘旨富魚稻。時時過西湖，樽酒媚花鳥。兒童爭拍手，共笑玉山倒。都城亦何爲，風塵驚昏曉。投身非所謀，養氣安能浩。思君便便腹，中有無價寶。昔者定交分，我已愧枯槁。豈知鴻鵠飛，翩然異鶬鴇。人生出處間，得失不在早。君看松與桂，俱有歲寒操。何時臨清觴，爲子傾懷抱。
送僧常蔭 劉摯
吾師來曲江，落落偉丈夫。靈標峙松雪，清韻輝冰壺。談高文字間，欲趨仁義途。飄然跡無累，青天白雲孤。振衣下懷楚，遂欲游京都。京都貴人多，駢門耀金朱。仁義卜知已，誰不顧子廬。況子兼外學，妙達性命樞。言隨禍福應，名利惟所呼。一出玩世故，應憶舊山隅。
庖婢病跂自臨鼎俎有詩 劉摯
塘頭買鮮鱗，戢戢楊柳貫。不憂一日饑，遂可支兩膳。北方貴窗魚，豈異此中窗。但求杯盌充，焉問名實眩。芼之薑芥蔬，雜以紫蓴綫。雖非梁肉豪，鄉思已過半。甘芳漬蒙茸，軟熟分片段。佐我新炊秔，珠琲光粲粲。春羮遠無慚，枯鮝不足羡。吾于饕餮衰，安此軟暖燕。昔人意不佳，多緣噉脯麵。聖賢親鼎俎，毋庸厭烹饌。
夜發白碑 劉摯
晝行苦炎蒸，秣馬戒夜發。清夢失歸路，微風弄纖葛。星疏天無雲，獨有亭午月。太空生白煙，浩蕩萬里闊。細碎草木香，淋漓露氣滑。戚戚寒蟲聲，逐馬不暫歇。我行何區區，無乃害慵拙。傳聞猛虎多，宵路時出沒。四顧林莽中，精靈動毛髪。求全得憂虞，禍毎乘所忽。君子審重輕，無勞避途暍。
冬日遊蔡氏園次孫元忠韻 劉摯
偶來梁宋遊，得子共閑冷。杖藜古城陰，邂逅塵外境。怳思闤闠中，喧卑真坎井。晴霜蔽陰崖，朝暉潤陽嶺。田翁醉年豐，曉夕不知醒。園逕迎幽尋，林屋到深静。凍禽時自驚，古木坐移影。憶雪指寒荄，占春驗枯梗。求田計良難，旅食飽已幸。暫得酒中趣，詎須求酩酊。短景忽催歸，何時後期請。
次韻吳户曹師道秋雨 劉摯
西風日已肅，涼雨霏層陰。豐澤飽歲事，徂節驚壯心。寒蟲攪夜思，滄浪夢秋衾。欲謝茂陵病，誰憐莊舄吟。
題句龍緯職方海棠軒 劉摯
使君西州客，慣見海棠紅。彯纓出故里，揚馬來漢宫。醉當坐乖隔，年年夢春風。荆州蜀門户，脈脈風氣通。此花何從來，根本移化工。使君有新第，幽寓如山中。小軒面城麓，交柯植雙叢。年光錦官遠，顔色故園同。想當春苞麗，無日樽酒空。繁豔燒醉眼，顧眄增冶容。地勝不在大，意適物易充。雙輪粲兩朱，行將指炎封。
寄題定州楊君園亭 劉摯
隱不在山壑，名園抱南城。梧竹有遠韻，泉石非世聲。林花品莫數，野鳥馴不驚。主人堂其間，對境心已清。舉遺笑錄錄，放言獨冥冥。新詩寫閑逸，其聲自和平。吾嘗攻風俗，燕趙義而誠。自古志慷慨，其人尚功名。苟非勝絕地，烏可奪其行。士于內與外，罕能權重輕。主人不待識，定無俗世情。
御史臺柏下有叢竹久荒雜殿中劉中叟洗之監察孫君孚有詩知雜事劉某次韻 劉摯
老柏寒昂藏，叢篠下紛列。未須論晦明，均敢犯霜雪。塵埃深蔽埋，蕪蔓困籠結。槁悴屈子容，饑癯伯夷節。殿中秉髙義，利刃勇分别。病穀除蒿稂，蝕月救吞齧。還君歲寒姿，清風自交徹。念昔繞荒欄，三嘆生慕悦。重來十五年，笑我壯心折。幽懷耿相對，欲語不得說。
觀音院餞送章子平出守鄭州探得近字 劉摯
大梁三尺雪，冰泥變塵坌。千騶國西門，儼若鐘在簨。使君御之行，往殿股肱郡。玉符佩祥麟，車旟舞飛隼。去國雖所懷，而在百里近。朝方背象魏，暮已跨封畛。滎陽介兩京，左右事控引。咽喉半天下，客車日交軫。閉關非人情，飾傳古所哂。使君錦幖仙，才業苦清敏。故人毁譽忘，要使仁義盡。昔賢此爲政，遺愛浹微隱。國人賦緇衣，千載聲亦泯。二者在君興，無嗟設施窘。
送文與可同出守湖州 劉摯
東蜀老儒者，吳興新使君。前更四州守，風政超古人。歸來天禄閣，袖手隨衆羣。一毫不染指，世味從甘辛。謂柔未易招，謂剛可以親。渾然鎮冒器，承以繅率文。詞章謝剞劂，天葩出靈根。冥冥古咸池，衆聽所臥聞。外物了無累，獨愛霜中筠。應憐歲寒節，落筆收天真。七賢與六逸，林下仍溪濱。對之浪狂醉，顧豈知此君。比年不多寫，造化慳至珍。而我得二紙，毫素餘清芬。留當雪霜展，可慰思慕勤。煌煌鐘鼎具，未許刊名勳。聊復詠黄鵠，南國垂朱輪。拔足出埃壒，投身當水雲。人與境相得，長鯨臥天津。冰壺地千里，雲屏山四鄰。醉月若下酒，芼羮沼渚蓴。仕宦子雖適，孤陋予何伸。曲蓬誰與直，坐遠蘭蕙熏。臨風寫高興，願寄江南春。
天蘇酒成次路韻 劉摯
粤嶺酒萬户，醖者無刑章。以茲于釀事，家家致其祥。羈人亦隨喜，聊自慰空觴。頗收諸家法，曹髙及張王。不復使鄰舍，更笑甕下狂。軟熟秋穤潔，芬烈吳秫香。堈頭沸珠螘，斝面燈玉漿。人情喜自譽，謂可官法當。方時見初菊，熠爚浮冷黄。頽然此中趣，不覺鄉路長。格髙氣淳聖，何至腸腐傷。區區美芹意，欲以酌后皇。餘醺到郡郭，恨無嘉賓將。增釀更加數，從今百憂忘。
食鱠 劉摯
知幾張季鷹，歸懷託江鱠。鱸魚今不數，未若魴鯽最。橙韲擣椒蘭，蘆菔碎珠貝。盈盤玉葉鋪，千縷紅雲碎。佐以晚菘羮，玉飯香藹藹。飽行慚素餐，捫腹放衣带。昨來溪夏乾，市空無可奈。徒有彈鋏吟，何能飽幼艾。安得東海鯨，不憚生物害。揮刀滿金盤，對列酒池外。
植菊 劉摯
春花悦時人，賞玩紛僕僕。南園一夜風，地上紅盈掬。我似鹿皮翁，秖愛晚秋菊。團團綠玉叢，移趁煙雨斸。願言早芬敷，重陽日已促。煌煌想金葩，況此風露足。豈止插滿頭，服之明兩目。滋養溉清泉，圍護編翠竹。多開萬鈴奇，勿變桃花俗。酒熟落帽天，不作牛山曲。
菱角 劉摯
洪池富水物，擘波收紫菱。春華雜青黄，夏蔓相牽仍。迨彼風露足，芒角秋實登。剛銛事利觜，扶挾如有朋。雙鋒尚可嘬，四出尤足憎。昌歜固有嗜，蒺莉非所憑。外觀乏婉軟，中質韜玉冰。取物取諸內，惟彼識者能。
朱李 劉摯
珍果繁西園，登盤得朱李。白雪凋春花，縹丸結夏子。肉理漿包寒，膚衣粉凝紫。細碎輕菱芡，甘軟異瓜柿。不須論投報，聊復冰寒水。伯陽指仙宗，房陵詫遺美。鑽核乃獨善，王氏亦已鄙。味苦吾所幸，道旁豈云恥。君看齊物人，無用乃天理。
行藥 劉摯
行年將七十，衰病乃其時。矧兹地氣沴，州在大澤陂。憶昨度炎暑，林莽居舍卑。山色不到眼，地無清泉滋。晴暘則鑪冶，陰濁則蒸炊。氣脘疲嘔洩，軀骸醉支離。節氣近寒露，生意稍可支。故人在秦晉，知我窮至斯。奩封衆藥品，皆自州土宜。形味紫團寶，苗窗西岳奇。靈如雪山草，秀比商嶺芝。是身本無有，疾病何用治。自愛聊爾爾，道人母我蚩。丸膏或㕮咀，何復求良醫。策杖行東圃，運動疏通之。收復我沖粹，驅散彼邪疵。養生固有道，一溉非難爲。千年鮑昭後，復有城東詩。
焚香 劉摯
清泉黳石餅，南海寶洲香。下簾隱几坐，煙霏散央央。春雲乍凝聚，玉穗忽纖長。瑞鴨戲歕吐，雙臥不肯翔。佛國寶芬鬱，仙圃花氣芳。真靈格杳冥，邪厲敺幽荒。安得逍遙人，肯顧來此堂。說我無上道，德音斯不忘。
虎枕 劉摯
耒陽得奇枕，狀比猛獸姿。呀吻目睛轉，中有機紐施。持鬚世所戒，羊質還可嗤。莫作邯鄲想，曲肱吾所師。
汶上送黄任道游吳 劉摰
屑霜飛空木葉脱，長河波光碧玉滑。江南仙客厭塵埃，歸夢寥寥向吳越。故溪時到春未還，正是梅花弄香雪。太湖寺下吟新詩，姑蘇臺邊醉寒月。江橙甘熟霜夜酣，吳酧香醇凍醅撥。遼東歸鶴悲是非，鍾阜曉猿驚契闊。嗟予不得從之行，兀若孤鷹歎韝紲。東南山水游子多，航深屐險無時絕。去非賈道百不一，寂無風詠十常八。君提吟筆尋鄉邦，詞源浩若天潢決。形容物象空鼇峰，搜摛秘怪窮禹穴。人生難足惟勝游，意適何勞計窮達。崢嶸歳律南浦寒，早晚歸艎櫓聲軋。不獨孤陋勤所思，雙白應須念親髪。
秋收 劉摰
農家之富秋始見，十色田利皆豐登。擔贏車載上場圃，環舍隱積如高陵。園蔬林果不足數，山雉野兔霜未增。連村簫鼓謝神貺，糓黍換酒無斗升。田家之樂豈不好，胡爲不歸邀我朋。榜舟梁澤家汶北，咄哉反此如韝鷹。
社日陪祀渚宫退作長句呈聖鄰屯田 劉摰
楚鄉地薄氣不密，寒燠開閉無春冬。盛陽不効二月尾，日夜霰雪雨以風。社壇汙潦害展祀，奠獻蕝席移渚宫。層臺大廈禮少變，餼羊不去精享通。須臾巳事雲解駮，象緯落落天曈曨。起憑危欗久顧望，肅然羽翼開愁胸。恍疑身世此何地，蓬瀛岌岌三山宫。平湖無波萬籟息，但見橋影僵雙虹。豈無林花與嘉木，蕩搖摧折今一空。枝頭尖纖卷寒綠，水面狼藉浮殘紅。荆州獨此號勝地，經年未始來其中。夤緣陪祀幸一至，豈期端值青春窮。嗟吾老去少懽緒，況乃人事多怱怱。與君卻作避暑約，解衣岸幘看雲峰。攜壺挾策無不可，此樂豈特春游同。
送客渚宫歸至學舍覽君佩獨登城樓詩次韻奉和 劉摰
淵明田蕪猶未歸，胡爲簿領甘沈迷。樂時選勝豈無意，政值一春風雨淒。但宜夜几守黄卷，酸寒擁鼻燈火低。盛陽充發破陰沴，幾日天氣回慘悽。朝來送客過楚渚，平湖綠淨凝玻瓈。乍驚物象豁塵眼，亦有亭榭堪攀躋。草光浮浮古岸北，花氣靄靄層臺西。杯盤共坐蔭清樾，歌笑起行循大堤。鳧雛鷺子漾淺曲，絕勝乳燕巢深閨。幽尋踽踽不自覺，城陰步滑猶春泥。心閑漫隨流水遠，境靜卻憎幽鳥啼。何時短艇弄明月，安得巨筆凌長霓。歸來學舍坐搔首，外物何足干天倪。闊疏但愧事業淺，剛褊分與時俗暌。如君年少喜學問，青雲萬里端可梯。城頭新篇真自得，豈假朋友相招攜。我亦林泉偶尋勝，因君成詠初無題。登高能賦子之職，敢以城闕譏挑兮。
承牒荆門呈諸友 劉摰
方城道中詩墨新，荆門山下有行人。同盟邇來無彷彿，傍馬欲去尚逡巡。荆門西行一百里，玉泉之境天下聞。諸君不能伴康樂，請賦黄鵠飛秋雲。
次韻王潛江馬上長句因招之 劉摰
雙鳧飛下王喬縣，别後緒言談未遍。君能有意齊是非，吾久無心恥貧賤。青袍塵滿高情倦，急索歸鞭重增眷。陶家池榭雖所懷，楚渚林亭應未見。
題致政朱郎中适園林 劉摰
南宫仙郎綠髪翁，歸來甲第荆城中。翁家祖世有名德，至今孫子傳清風。園亭繼繼事營治，增華到此窮智工。鋪張百物各有職，崢嶸一界疑壺宫。清明過去春事老，林叢暗綠陰相通。朱欄曲檻巧暉映，曉風夜露香溟濛。溪魚野鳥樂晴昊，碧蘿怪石依長松。方城清泚雖可濯，主人纓上塵久空。年年三日縱士女，觀遊思與鄉人同。及時娛樂日月邁，肯使蟋蟀悲晉公。閣書深藏一萬軸，牙籖錦带嚴編封。脱巾解屨游覽倦，燕坐自有黄卷功。三年羈客偶幸至，歸來搔首嗟蒿蓬。生涯適意最難事，安用勳業銘鼎鐘。鄉人勿笑翁不出，門外勢利方憧憧。
贈穆道士 劉摰
離石道士心跡間，學行已老猶少年。昔游京師友豪貴，聲名成就來淮山。恬然頗已厭俗累，靖館嚴密諧新安。朝真香火儼晝殿，步虚聲謠鏗夜壇。六甲星辰逆禍福，一鑪龍虎誰神仙。北州有客性疏野，誤爲世網相拘牽。時來與子款譚晤，閑心慰愜愁病蠲。曾將出處大計說，聞吾至論頷曰然。東風滿江春瀲灔，孤帆曉掛荆州船。他年會合未可約，訪子應在蓬萊顛。
次韻晉陵吳秀才傳見貺 劉摰
道卿詩思清如水，披衣霜夜吟寒星。意深調苦悲萬古，平明寄與鍾子聽。北窗病客爽心骨，若飲甘露枯腸盈。嗟夫世故玩形器，智者營役奔風霆。區畛大小各爾志，不可慕者鴻冥冥。吾于世珍粗有覺，未逢燭理瘖不鳴。短篇講好聊寫意，弱趙安敢當秦兵。
小孤山 劉摰
萬山逶迤起彭澤，齊驅擁立江東隅。水西平地曠千里，惟此一峰高且孤。氣嚴勢峭鬰獨立，意不與彼爲朋徒。夾水對峙寡當衆，衆色愧慘驚頑麤。天公結融若有意，以此壯我淮甸無。青天長劍倚千丈，碧玉大筍巍一株。古今畫工昩好惡，峨眉鴈蕩爭爲圖。方言訛傳楚俗鬼，立廟更以孤爲姑。我行不暇諭父老，正是北風吹舳艫。
自福嚴至後洞記柳書彌陀碑 劉摰
一盂僧粥三鳴雞，漸望天角生晴曦。積陰凝靄不得肆，蕩滉破散爭紛披。清明物象各有職，如再開闢平艱危。游人襟韻廓以喜，曉指後洞都忘疲。小楚亭北望明滅，宛宛一徑微如絲。問云般舟道場路，從此亭背無險巇。寺久荒寂無足往，念有子厚彌陀碑。獨趨一里轉巖腹，剝粉敗赤逢門楣。村童門關語嘲哳，似云乞米僧未歸。亭亭故碑立青玉，覆以老屋疏且攲。常嗟古人不可見，尚喜書法存于斯。世言書字出心畫，體制類彼人所爲。子厚少年頗疏雋，字合飄逸狂不羈。胡爲氣質反端厚，至今觀者多有疑。或云彼以竄逐久，氣志軟熟非前時。又云高才尚薄世，故獨立法無所師。吾嗟世俗日無理，好惡不正論苦畀。臆決萬事豈獨此，此書何愧人不知。碑陰三百四十字，疏瘦勁麗何精奇。九十三人姓名具，陳纘寶歷元年題。云此柳書一碑者，元和三年刊厥辭。至是二月始建立，都其事者楊與倪。塵蒙壁礙世未見，自我訪尋初愛之。嗟物晦顯似有數，恨不從事氈與槌。巉巖西山邃無數，行及二寺方晨炊。東南谿磴斗孤絕，下及平壑如懸梯。南朝佛子謂慧海，卜庵于此存遺基。鬼神饋食以車運，石崖轍跡如在泥。智不足以盡萬物，敢決真僞論是非。老僧夜語亦有理，明發策杖猶遲遲。
代書寄文瑩道人 劉摰
白雲孤起飛杳冥，光如片玉輕如冰。出山歸山兩何意，行止偶然無滯凝。故人浮舟數百里，得得訪我湘江稜。二十年間四相遇，童顛疏鬢霜各增。寒齋笑語極微妙，共以身世均鷃鵬。瞥然去矣不我告，振錫忽借南風乘。聊一徘徊駐衡嶽，遂能放意窮臨登。崔嵬老骸不知倦，軟輿蠟屐勤躋升。窮巖險谷訪秘怪，往往清嘯猿鳥驚。長泉落石響寒玉，故意寫在朱絲繩。仰揮雲煙斂羽翼，俯聽譽毁真蚊蠅。書來所說謂如此，而惜攜手無友朋。又云吾廬已堪睡，況彼城市尤足憎。意若欺我在遷謫，故以勝事用夸矜。嗟如予者安足道，進退大計兩未能。平生雅志在林壑，誤落世紛親繳矰。悲吟黄鵠慕越客，謝病高居思茂陵。羡子徜徉類雲鶴，顧我拘窘如韝鷹。故應題詩遍崖壁，曷若寄我勤緘縢。山童癡立索書去，寫此安足傾愁膺。
春日述懷 劉摰
祥風靈雨過二月，陳根新種苗爭抽。早蠶生齊漸如蟻，温飽指此無歳憂。春酒未盡社已過，節物又近清明頭。茜裙纈袖事來往，方盤小榼相餉酬。田家之樂世皆慕，貴仕難去賤易謀。行矣請謝茂陵病，一廛一耒歸先疇。
崔仲岳鶴舟 劉摰
綠髯滿頷光且修，紫石雙眼寒鋩浮。茫然襟韻自軒豁，見于聲貌非懦柔。昔隨羣衆退禮部，歸來便作滄浪遊。笑買漁艇出巧思，飾以丹白名鶴舟。長鬚赤腳分相與，鱸魚美酒他何求。高吟清風洞庭晚，一笛明月吳江秋。白雲無心伴疏散，丹經有訣窮秘幽。志非謗國慕處士，性欲避俗追浮丘。不山不淵隱無跡，時時飛棹來皇州。保康橋前艤清夢，峩冠爛醉都城樓。胸中有物齊出處，天下無方隨去留。太平取士有階陛，幾人年少能公侯。公侯未有君所樂，一時外物爲贅疣。束之簪紳豈其性，軋以利害仍相矛。媕婀稻粱効雞騖，馳逐羶穢爭蚍蜉。相逢感慨慕黄鵠，嗟我方以斗禄囚。賤官綬藍誰不爾，應書隨俗卑可羞。鶴舟之樂慎勿棄，勸君起者非良謀。
虞城早起道中寄公秉幕府諸友 劉摰
屋角一夜羣枯號，曉來曠野風如刀。峩峩殘雪路摧馬，格格寒氣冰生袍。四支僵痺非我有，況彼鞭鞚難持操。天東朝日凍應澀，亦戀暘谷猶深韜。居常誰不事行役，我行適此時令遭。因思都府盛僚友，人物一一皆賢豪。想今酣寢夢方足，初離密幄驚寒朝。左承右侍各以職，氣語蘭臭顔如桃。奉持巾匜事盥櫛，傅唇澤面供香膏。不容髮綠一點變，亟以寶鑷爭除薅。炎爐卻坐日當卯，進酒爲壽傾葡萄。捋鬚束带欲出戶，問訊分付猶忉忉。體舒意適自穩暖，洋然盛氣虹霓高。此時豈復念寒旅，嗟我勞佚何相遼。入趨留守退幕府，坐据大案臨諸曹。曹司進若魚在貫，文書盈抱紛牛毛。爭前鬭敏請莅職，硏磨濃墨揮長毫。左手鈐前右摘尾，落紙葉葉如翻濤。逢姓書字且不給，何暇可否知根巢。坐中耳目已煩困，庭下敲扑仍喧囂。伏膺胝手腕疑脱，退食筆硯方能櫜。乘除賴有此事在，庶幾可以均吾勞。人生誤落世網內，區區係累安足逃。要之虚中日自靜，不使內外相鈎膠。無窮來物彼千萬，坐任變化無吾騷。崢嶸年華已遒暮，不日春意生蘭蒿。一樽相與莫相放，天下萬事從滔滔。
還郭祥正詩卷 劉摰
李杜酒死詩不作，風雅三百年來窮。世儒未必甘汩沒，才不迨志終無功。汾陽有人字功甫，歘然聲價來江東。當時未冠人已識，知音第一惟梅翁。翁主詩盟世少可，一見旗鼓欣相逢。當友不敢當師禮，呼以謫仙名甚隆。君亦自謂太白出，世姓雖異精靈同。姑蘇江水瑩寒鑑，江上碧玉排羣峰。壯吟豪醉售佳境，日題百紙傾千鍾。折腰藍綬豈所樂，養親斗粟曾未充。蓬萊幽夢掛寒月，青山歸思隨飛鴻。書來寄我三巨軸，華緘開破溪雲封。駭然按劍覽珠璧，悸若赤手勍蛟龍。長吟千言短數百，造語險怪神爲工。四明賀老忽去世，伯牙悲愴閑焦桐。嗟予逢子衆人後，今其所得何最豐。前日過我北池上，正是清露沾高松。涼軒坐聽哆宏辨，瀑布千丈懸秋風。謫仙有此願自重，世俗酣尚惟纖穠。彼其耳目不自信，滔滔誰樂聞鼓鐘。太上雅意興禮樂，一日鑒賞期至公。煌煌帝業子當頌，勿歎憔悴空山中。
送蔡景繁赴淮南運使 劉摰
新堤洛水東風峭，下入長淮春浩渺。淮南使者蓬萊仙，疊鼓鳴鐃畫船曉。旦時契闊慕聲名，晚歲綢繆親紵縞。磨鉛並直登瀛州，對案同廳佐京兆。青蒿長松慚異質，流水高山喜同調。雖當倥偬喧囂中，不廢罇罍與吟嘯。歲月撲面來紛紛，冠蓋送客聲擾擾。北園去歲賦紅梅，南浦今春歌碧草。黄金龍節使光華，白面書生才縹緲。世高臺閣與省府，偏歷從容譽清劭。投虚餘刃無足爲，澄清百城付談笑。時行有命又有義，所遇何多亦何少。未應刻意懷軒裳，知有高情在魚鳥。黄鵠千歲凌長風，奈此沙邊老鶬鴇。朝廷羽儀重人物，行聞追鋒賜嚴召。玉音寄我其無忘，時有歸鴻下雲表。
酬寄 劉摰
趙郎趁我弛擔初，爲寄肘後楊炎書。盈編專備瘴嶺病，仁及來世功誰如。城南老廬有别舍，我來埽榻成燕居。坐忘不復一念起，寸田自治何須鉏。養生防患不知此，從事方藥亦已疏。飛鳶未妨隨溪水，黄茅正使侵庭除。玄膺晨潄已可飽，脯膳況復餘米魚。聊將此書一過讀，寄語庶不憂鄉閭。
跋覽前此唱和詩卷有詩次其韻 劉摰
窮不廢詩真技癢，筆硏風雲日相向。聖賢發憤乃有作，三千餘篇自古上。荒城誰我同此聲，惟有哀猿嘯青嶂。窮人所作誠已難，平淡豐腴乃嘉唱。横槊壯氣雖蕭蕭，擊鉢爭先猶行行。敢懷修門成怨騷，亦防飯顆嘲苦相。江湖千里山千重，朝夕供吟紛萬狀。閑適非以娛時人，可口甘酸勞醖釀。大兒歸不開卷軸，喜我窮通心已忘。種瓜頗欲學東陵，醉尉亦從呵故將。古人能輕萬戶侯，爲有千篇相等量。
再作 劉摰
何事勞心四愁望，側身泰山日東向。君子九夷猶可居，已謀築室金溪上。距江藍輿才兩舍，遶郭屏風列千嶂。門中翰墨傅風流，自爲師友相賡唱。曹氏聲名父子間，謝家文章弟兄行。古人至樂蓋在斯，得意未肯博公相。頓挫萬象歸毫端，雕刻丹青盡名狀。古風嚴重周廟鼎，小律軟美楚人釀。居人惻惻盈錦囊，游子篇篇出驚浪。苦心頗恨語不工，故實仍嗟老多忘。憊休矍鑠空據鞍，鋭勇終輸少年將。主盟定霸益勉旃，少陵勳名何可量。
長句送跂之官蘄水 劉摰
前年東秦夏六月，望日拜恩初賜玦。降秩削職遷黄州，倉皇束裝三日發。故國東平不入城，北山一夜辭松栝。親朋問訊若夢寐，骨肉分留作胡越。論罪豈合有民社，抵讞正欲加鈇鉞。仇家之議不盡用，天地寛仁日月察。纔令分司置之蘄，上表謝恩秋已末。以御魑魅乃其分，欲居蠻夷聖猶屑。蘄也雖僻自善地，回環山溪富林樾。平生雅志在江湖，頗與蘄人相締結。收拾孥屬已團聚，南北無心更分别。白魚煮玉秔炊珠，佐以秋菘與春蕨。築室求田雖未就，典衣賣裝略無闕。大謬不然心已忘，笑人非工已愈拙。人生端若夢栩栩，事去何庸書咄咄。大兒調邑換江南，要雖分房無遠别。地劣兩舍不宿舂，晨起爲書午可達。邑四萬戶號難治，民雜江閩吏貪猾。鋤彊洗惡勿著意，魚逃至清人忌潔。化以誠心磨以久，教而後刑不怨殺。得聞無毁亦無譽，以慰蕭蕭雙白髪。
易元吉畫猿 劉摰
槲林秋葉青玉繁，枝間倒挂秋山猿。古面睢盱露瘦月，氄毛勻膩舒玄雲。老猿顧子稍留滯，小猿引臂勞攀援。坐疑跳躑避人去，彷彿悲嘯生壁間。巴山楚峽幾千里，寒巖數丈移秋軒。渺然獨起林壑志，平生願得與彼羣。吾知畫者古有說，神鬼爲易犬馬難。物之有象衆所識，難以僞筆淆其真。傳聞易生近已死，此筆遂絕無幾存。安得千金買遺紙，真僞常與識者論。
秋日縣齋 劉摰
節物秋將半，疏慵日益加。不爲投劾去，徒有折腰嗟。味酒懷江鱖，乘風憶海槎。東籬滿涼露，已約伴黄花。
九日再招趙湜 劉摰
夜露感庭鶴，秋風吹海槎。相思悲歲月，寂坐望雲霞。終夕孤蟾魄，重陽近落花。君無鄙貧令，金蘂徧陶家。
和移居二首  其一 劉摰
作邑風流在，新居卜築完。清懽橐書入，小隱奉親安。日淡城樓曉，霜深囿樹寒。吏塗何所得，試向靜中看。
和移居二首  其二 劉摰
境物生新趣，蒿榛失舊墟。避塵深戶牖，待月廣階除。醉夢飛鴻外，吟懷晚雪餘。相思歲將晏，誰叩草玄居。
登徐州城樓 劉摰
彭城樓上望，曠然今古懷。山形東負岱，河勢下通淮。白鳥孤雲並，荒煙萬木排。吾觀兹有得，興欲拍洪厓。
山口 劉摰
古渡倚雙棹，蕭蕭秋色殘。山川南去遠，風雨北來寒。極望銷魂易，清吟得句難。依稀故園夢，千里下雲端。
送曾繹松滋令 劉摰
粹行完圭璞，譚經得聖真。青袍尚腰折，素藴喜民親。友益予孤陋，官閑子隱淪。風騷應賦古，亭下蜀江春。
次韻耒陽鄒明府庸 劉摰
初作南冠至，隨聞墨綬來。猶憐百里遠，時見兩鳧回。江日披梅雪，春陽動琯灰。論文須太白，還憶一樽開。
泊漢口 劉摰
大别山前晚，維舟望古津。孤烟漢川樹，長笛武昌人。珠曲今何地，蘭洲欲暮春。文王嘗美化，無復見遺民。
舟次胡陵中秋不見月 劉摰
舟泊古城下，重雲埋桂宫。舊期今夕負，清賞一年空。遠浦依微笛，陰崖斷續蟲。篷窗强樽酒，聊更約秋風。
秋泊 劉摰
寂寞將軍港，船頭撞岸蘆。寒濤能灌口，幽鳥勸提壺。水漲江魚絕，秋深野菜無。如何晉張翰，歸思爲蓴鱸。
梁澤雨中 劉摰
點細波鱗淺，聲繁客袂涼。山煙藏晚翠，水荇濯秋香。帆槳無聊國，蓑輪自在鄉。風騷已多感，更欲上瀟湘。
次韻楊郎中洙早春 劉摰
病客疏慵甚，江城節物新。東風驚柳思，暖雪鬬梅春。老信來雙鬢，閑愁著一身。賤貧非士恥，漉酒有陶巾。
次韻吕書記堤上見梅花 劉摰
多病逢多事，窮年負物華。探春輸野客，騎馬看新花。南國稀江信，東風恨笛家。瓊枝心願見，行亦下堤沙。
潭州湘陰縣萬氏積慶堂 劉摰
慶自前人積，堂因孝子成。惟時傳有後，于此事如生。喬木風煙老，佳城氣象明。謝庭蘭玉盛，知不負家聲。
送永州黄判官幷寄丁郎中 劉摰
零陵古佳郡，山水楚南奇。太守逢康樂，佳賓得杲之。翩翩漸高陸，逐逐就新羈。别子東歸去，長沙風雨時。
唐誦甥二首  其一 劉摰
唐生四方志，投筆慕前人。此日免魚腹，異時觀虎臣。茅柴酒亦美，玉縷鱠應珍。莫恨衣都典，歸來是早春。
唐誦甥二首  其二 劉摰
因滯江州久，謂爲千里遐。欣曾逢漂母，幾欲賣朱家。癡坐瞻雙櫓，東行負九華。歸須談旅瑣，勿作勝遊誇。
次韻聖和秋夜對月 劉摰
綠桂西風老，金波玉氣明。清霜酣夜色，羣籟息秋聲。毛骨無遺照，關河共遠情。十年吟塞曲，畫角厭悲鳴。
病起酬聖和 劉摰
安佚失于恃，病邪乘所虚。遂嬰漳浦卧，便憶茂陵居。幸爾筋骸立，頽然鬢髪疏。煩君山柏句，慰此不材樗。
留符離待鄉信未至 劉摰
先隴封楸後，羈臣賜玦時。放舟初草草，去國合遲遲。珠滑新粳粒，金酣早蟹脂。南遷真不負，屈子獨何知。
豐齊道中 劉摰
路遠程難計，人慵馬自遲。草蛛横布網，桑蠖亂垂絲。村落黄梁飯，牆籬紫菊枝。時豐物皆好，客思在青旗。
送王子正寺祥斷 劉摰
君仕本儒雅，故宜京國游。官趨廷尉府，心異法家流。白草侵寒驛，清霜拂曉裘。行行句應好，雲日望神州。
小駟送錢中道 劉摰
老馬久勞力，主人真寡情。知非換妾去，頗作戀軒鳴。楚豆不爲薄，江芻無限生。誠能懷舊德，時借爾山行。
次韻王仲達龍圖 劉摰
常慕詩之學，今逢將者才。諷吟真嘬炙，畏默若銜枚。天地秋風老，江湖醉夢回。韶英方合奏，難使擊轅陪。
早行寄田七 劉摰
鞍馬三更夢，江湖萬里心。辨途聽犬吠，占曉望横參。浩露濡衰鬢，微風動醉襟。輸君正酣寢，鼾鼻沸雷音。
簡定國 劉摰
原子貧非病，張生心不肓。興隨緣自足，嬾與拙相成。竹葉疑無分，金徽尚有聲。幽懷誰晤語，空此望東城。
送席汝明 劉摰
得子固已晚，嗟予材滯頑。義合乃朋友，不在疏密間。江闊東風冷，梅披臘雪慳。扁舟共春色，相約到淮山。
送計希顔 劉摰
翩翩遠遊子，驅馬亂山岑。丹穴飛鳴處，高堂日夜心。春風巴峽曉，晝霧楚城陰。家世文章事，仙臺紫桂林。
題貴池亭次蹈韻二首  其一 劉摰
一夜山南雪，清寒江上州。年華隨水去，客興爲魚留。聞鴈思湖表，看梅寄隴頭。檣烏風信好，紞鼓洞庭舟。
題貴池亭次蹈韻二首  其二 劉摰
魚味年年美，何須問舊池。江山清不改，陵谷變難知。節物驚冬至，蕭條使客悲。謫仙游賞地，空有白猿詩。
丙子元日三首  其一 劉摰
瑞歷開三朔，祥風驗八方。年華恨催老，節物喜隨鄉。鬱壘須時設，屠蘇獨後嘗。佳辰誰與醉，夢繞故溪傍。
丙子元日三首  其二 劉摰
爆竹驚山鬼，雕幡戴楚冠。祝延千歳酒，練氣五辛盤。江冷東風外，天回北斗端。羌城霖雨甚，從此看春寒。
丙子元日三首  其三 劉摰
遙想千冠佩，朝元太極天。鳴鞘開殿戶，索扇起鑪煙。慶事通祥表，和聲入樂懸。江湖祝堯意，仁壽萬斯年。
和吳端甫書懷 劉摰
舊學驚心在，窮居惜鬢華。詩書憑淨几，水竹抱鄰家。霜雪巴西夢，風波楚北嗟。知君厭留滯，我亦正塵沙。
二月二日 劉摰
江鄉春值閏，二月似深冬。雪濕妨挑菜，雷寒未起龍。雞蟲閑得失，蠻觸小交攻。稍覺雲天霽，西山上翠峰。
送僧懷善 劉摰
獨鶴翩無累，孤雲晚倦飛。羣山带江處，一錫背塵歸。妙學窮神秘，高懷熟世機。漳濱多病客，空此望巖扉。
過桑八墓 劉摰
夫子能詩者，寒吟四十年。于今傳好句，無處訪遺編。古意哀東野，窮愁死玉川。惟餘北山塜，松柏鎖秋煙。
寄長吉孫二首  其一 劉摰
别爾忽經歳，言歸欣好音。神清率更瘦，學苦鄭玄心。竹徑依山遠，沙溪過雨深。世科思汝父，即已御祥琴。
寄長吉孫二首  其二 劉摰
賞罷盧溪菊，來尋楚澤春。蘭舟逾百日，椒酒值佳辰。勉爾青箱學，寛吾白髪人。小園遊息地，松竹更相親。
次長庚孫自汶寄詩韻 劉摰
近就陶家舍，扶疏草木周。頗移蘭就水，已計竹爲樓。飲食隨宜足，光陰任自流。爾曹來伴老，日問下江舟。
輓慈聖光獻皇后二首  其一 劉摰
四紀坤儀正，三宫冊號尊。蚤還明辟子，坐見太平孫。治誥遺神几，廞衣出寢門。如何天下養，難駐白雲軒。
輓慈聖光獻皇后二首  其二 劉摰
聖孝心崇報，宫庭詔屢頒。喪期逾易月，陵兆改因山。已想天人樂，猶睎藥使還。蟠桃舊亭上，時節壽觴間。
輓濮安懿王任夫人二首  其一 劉摰
自昔商任貴，于金慶裔光。來嬪周季歷，有子漢宣皇。柙玉輝幽竁，車雲擁畫裳。哀榮無所憾，新廟五陵旁。
輓濮安懿王任夫人二首  其二 劉摰
鹵簿三川晚，佳城一品尊。翟衣新襚命，神寢舊王園。淒斷風鈴遠，青蒼霧蓋昏。從今知聖作，大義稱私思。
輓大行太皇太后三首  其一 劉摰
四裔柔懷外，羣生惠澤中。簾闈九年政，覆載一心公。馬鄧徒聞儉，姜任詎有功。風雲黄道靜，杲日上天東。
輓大行太皇太后三首  其二 劉摰
典禮辭先后，恩私杜外門。虚心延衆正，損上益羣元。仙路山川近，徽音四謚尊。賓天去何恨，聖孝託神孫。
輓大行太皇太后三首  其三 劉摰
夕月沈金殿，秋風冷玉衣。臨當復明辟，忽自厭繁機。藥使來何暮，嵩呼數已非。孤臣恩未報，泣望國西畿。
輓中書侍郎懿獻傅公二首  其一 劉摰
里閈推前輩，臣鄰接近班。深心語默外，大節險夷間。付託龜趺字，哀榮馬鬛山。遙知濟源第，風月草堂閑。
輓中書侍郎懿獻傅公二首  其二 劉摰
公昨初移疾，予方丐一麾。尋聞升屋告，適是出關時。零落孤龍友，綢繆記鳳池。白頭懷抱事，西望不勝悲。
輓右光禄大夫知樞密院事贈開府儀同三司孫公二首  其一 劉摰
岑令神情竭，裴公柱石衰。國貪黄髪舊，身負赤松期。人也將安仰，天乎不憗遺。延和聽詔語，深見兩宫悲。
輓右光禄大夫知樞密院事贈開府儀同三司孫公二首  其二 劉摰
樞極元豐議，人猶記話言。載來籌廟幄，遂見偃戎軒。一品哀儀重，三司錫命尊。綢繆承晚契，揮涕望西原。
輓司空文定張公二首  其一 劉摰
德業文章事，公乎取數多。雖驚壞梁夢，會有望門歌。人贖心徒爾，舟移古奈何。青編如可託，後世看巍峩。
輓司空文定張公二首  其二 劉摰
澹泊環中妙，超遙物外仙。百年從委蜕，一匶戢彌天。晚契承知已，遺風在象賢。東橋松柏路，不得望新阡。
輓司空贈太師申國吕公四首  其一 劉摰
元祐飛龍日，淮南卓馬歸。周人瞻赤舄，鄭國賦緇衣。曠度銷羣異，清言析萬微。方依泰山重，俛仰失巍巍。
輓司空贈太師申國吕公四首  其二 劉摰
衡鏡公多士，蓍龜信兩宫。羣生遂耕織，四海戢戈弓。奪去天何速，藏深壑已空。潭潭新府第，東閣閉春風。
輓司空贈太師申國吕公四首  其三 劉摰
玉輦躬臨奠，金錢詔治喪。襚宫周尚父，世爵漢扶陽。位席虚羣望，松阡竁舊藏。門中蘭玉盛，有以慰思皇。
輓司空贈太師申國吕公四首  其四 劉摰
歳有懸車表，新聞曳杖嗟。風雲四朝仕，公相百年家。故國山川近，西郊鼓吹譁。旂常難盡記，膏澤徧幽遐。
哀魯國宣靖曾公三首  其一 劉摰
柱石三朝重，軒裳五紀榮。忠勳等張霍，善慶似韋平。光氣收辰象，儀型失老成。易名宣合靖，千古詔幽明。
哀魯國宣靖曾公三首  其二 劉摰
鼎鉉調元久，貂冠就第閑。朝廷方憲老，夢寐忽頽山。白日佳城啟，東園秘器頒。深宫那可見，桃李在人間。
哀魯國宣靖曾公三首  其三 劉摰
不憗天何理，云亡國所嗟。還應騎列宿，但說去流沙。清廟陪烝享，鴻樞見世家。悲風溱洧路，哀咽滿簫笳。
哀光禄王卿二首  其一 劉摰
天驥騰長坂，秋鴻御順風。俄從絳衣使，不待黑頭公。志藴留家集，光華掩竁宫。惟餘善人報，流慶在無窮。
哀光禄王卿二首  其二 劉摰
義直中能恕，才高氣不矜。衆人疑白璧，吾道信朱繩。勳業無天命，文章有子興。冥冥何可詰，萬古一丘陵。
哀太尉惠穆公三首  其一 劉摰
弈世承圭衮，三朝侍冕旒。臨邊晉羊祐，坐幄漢留侯。樂易門多士，幾深廟有謀。那知天不憗，俛仰一山丘。
哀太尉惠穆公三首  其二 劉摰
四塞宣皇武，殊庭遠世機。如何梁木夢，不待衮衣歸。門戶傳蘭玉，忠勳載鼎旂。空餘殿楹字，鸞鳯五雲飛。
哀太尉惠穆公三首  其三 劉摰
望履鴻樞府，熙寧始識公。容無高位氣，語有大臣風。感慨方山仰，驚悲已壑空。緇衣國人意，轉入薤歌中。
哀應真李先生三首  其一 劉摰
名教心爲樂，逍遙志自求。遂成君子隱，初異道家流。風月閑三楚，巾裳付一丘。空餘清泰院，雲蘚舊巖秋。
哀應真李先生三首  其二 劉摰
節行幽人正，林泉隱者居。忽歌東魯夢，未上茂陵書。世變還舟壑，門宏待駟車。衆哀無以致，爲託輓聲紓。
哀應真李先生三首  其三 劉摰
生死心先達，康寧壽亦遐。令威成白鶴，老子去流沙。妙意傳琴祖，徴言補易家。試觀餘慶後，簪紱已光華。
輓秦國夫人三首  其一 劉摰
久被三宫眷，誰知五福純。脂田天府國，綵服斗樞人。枕夢華堂晚，仙期碧海春。尋常居養地，悄悄繡簾塵。
輓秦國夫人三首  其二 劉摰
賻襚來中禁，簫笳去國門。素冠空列鼎，白髪但歌盆。彤管音徽盛，甘泉像貌尊。所傳天下勸，豈獨慰兒孫。
輓秦國夫人三首  其三 劉摰
夫榮子方貴，全慶獨乖離。晝靜蘭羞歇，秋高薤曲悲。晴雲縈壽隴，霜日照銘旗。無復升堂拜，空餘執紼詞。
縣齋歲晚寄萊蕪田同年 劉摰
西北東南邑，相望歎索居。音塵路千里，契闊歲三除。薄宦隨羣衆，平生愧拙疏。茂陵將謝病，中散不便書。燕澤歸鴻盡，東山晚雪餘。江湖勞夢寐，風土污簪裾。塵卷吾成癖，囊詩子富儲。孤懷吟劍鍔，舊跡夢崑墟。今古看毫髪，功名賸贅疽。何時拂衣去，相與醉鱸魚。
渚宫 劉摰
坤腹疏靈境，蓬宫抱故城。清風百年內，芳草幾番平。樹色埋危屋，湖光泛彩楹。真游三島近，仙界一壺清。外慮隨塵隔，虚懷敵水明。松筠烟翠老，臺榭綠苔生。攲枕巫雲近，披襟楚吹輕。舟横疏柳靜，橋卧晚波晴。事往空歌嘯，人閑自醉醒。我來真漫興，魚鳥莫多情。
梁宣明二帝陵 劉摰
侯景淪江左，湘東復有梁。經綸鍾厄會，禍亂發諸王。忍死瞻姑熟，尋戈起岳陽。車書千里蹙，符數百洲亡。二主非神武，開基挾北强。中興乖晉睿，慚德肖吳光。歷閏天餘氣，蛙鳴井底鄉。快心真噬腊，覆手已牽羊。臣妾隨三紀，圭裘隘一方。故都終契闊，宗祀各悲凉。雙塜留衰楚，遺孫盛有唐。神靈依古刹，雲木抱回岡。野火穹碑斷，秋風蔓草黄。樵童雍門歎，繐帳魏臺荒。天地雙車轂，興亡一酒觴。冥然無足弔，幽思漫徜徉。
送李秘監代還 劉摰
天聖旁求盛，明公射策賢。三朝推國器，一節到華顛。卵翼千餘士，冰霜四十年。至誠忘畛域，端已笑韋弦。政愛偏東土，民謳戴兩川。旄飄外臺節，貫朽大農錢。松柏風霜後，蓍龜禍福前。求開建封幕，又泛馬融船。士望儒林丈，官儀秘府仙。仁能化鴞泮，明不浚魚淵。蔽芾人人頌，京坻歲歲田。吟春西渚殿，醉月北樓天。卓馬周侯覲，三公漢守遷。蜀江飛大斾，魏闕望非煙。賤子何爲者，名途秖偶然。世高劉表幕，才愧杲之蓮。願借今難及，遺恩久自傳。鄰哉拱堯舜，天下俟陶甄。
秋雨用唐誦韻 劉摰
大雨餘炎洗，清秋爽氣回。人情醒委頓，物象救低徊。窗岫滋乾翠，田禾起旱栽。雲空明復晦，風縷密還開。草合門三徑，蛩緣壁四隈。藥奩烘潤幞，書几拂陰霾。蓑底漁情樂，沙邊客意催。簾幃晨氣濕，蕉竹夜聲來。想見天開月，行期菊滿杯。端居聊可喜，不用拂莓苔。
六月六日避暑山寺次蹈韻 劉摰
楚國元卑濕，炎天更鬱蒸。風吟同倦虎，霄望劇愁鷹。渴肺塵將岔，流膚汗不勝。噆肌紛暗蟆，遶鬢閙飛蠅。六月常難雨，三湘不識冰。爐烘一天地，火藥萬川陵。氣候金初伏，襟懷水未澄。高明尋偶得，林麓遠同登。此地聊幽遁，危亭更上層。泉聲懸嵽嵲，松影轉觚稜。汲井沈圓李，緣池摘翠菱。涼清生洞壑，秀綠動溝塍。佳氣西頻望，鄉欄北屢憑。有期羣野鹿，無法問山僧。雲石逢如舊，巾裾見若憎。聊堪優卒歲，不愧俯捫膺。
和路秋懷三十韻 劉摰
天地炎氛退，江湖顥氣凉。西風來沆碭，久客興徜徉。夜匝鳥南樹，心驚鴈北方。乍因鱸感慨，肯爲鵩憂傷。縱步青笻杖，投詩古錦囊。精熒籬下蓓，狼籍沼中香。妙理晞莊達，衰歌笑楚狂。是非來衮衮，光景去堂堂。别浦丹楓老，閑園碧草芳。林顛蟬嘒急，霄路鳥飛長。曉露清饒月，晴雲暖護霜。琴中知水意，樓上得山光。桂長金波外，槎沿玉漢傍。江天晚搖落，澤國少凶荒。竭作趨川壟，歡言治圃場。神祠鼓遞響，社甕酒初嘗。自昔悲時節，閑愁滿肺腸。宋生辭辨屈，寧子意歌商。代謝惟寒暑，平均彼昊蒼。放情羣鹿豕，度德負簪裳。致主深慚尹，汪陂又愧黄。無功可銘鼎，有學不鍼肓。賦興須潘子，詩懷勗謝郎。雖欣去酷吏，更憶舞商羊。不解葵傾日，寧忘鶴返鄉。錦封西澤鯉，珠剖北山梁。塞馬難前慮，江鷗肯下翔。無爲澤邊悴，更賣橐中裝。朝野多閑暇，洪纖遂樂康。何時放歸櫓，大艑水中央。
次韻跂蹈登護法院澄心亭 劉摰
昔泊銅陵縣，重來跡可尋。洞巖一指顧，花谷記登臨。歲月回秋棹，江湖入醉襟。魚籃腥邑市，俚語雜山禽。紫笋抽薑圃，朱丸綴柿林。長官誇樂歲，游子足悲吟。眺望春思曩，疏慵老嘆今。篷窗把書卧，空此望澄心。
題和州雲蔭軒 劉摰
古木無年歲，新亭托隱棲。交涂寒纛整，垂蔭亂雲低。明暗蒼烟合，深沈綠幄齊。雨回陰徑外，日隔畫簷西。涼露緣虚滴，珍禽占密啼。仙家青桂洞，隱士碧蘿谿。覆冐均松蓋，妖穠笑李蹊。坐疑秋色早，境與世塵暌。地惜開軒晚，名因寓意題。還當推大蔭，天下一民黎。
城北庭 劉摰
邊草連沙白，燕雲擁漢青。將軍眠塞壘，使者拜王庭。金帛三千乘，和親七十齡。豺狼甘血肉，騏驥老林坰。秋色榆將落，書生涕但零。邊塵何日靖，願一震皇靈。
次韻輅氏東亭書事四首  其一 劉摰
寄隱無懷土，爲文倦解嘲。地閑從草徧，門靜絕人敲。螳伏尋蟬捕，鶯斜趁蝶捎。楚冠誰問事，越鳥自知巢。罇酒欣常滿，鄰書得借鈔。援琴意流水，彈劍恨空庖。蘭徑深添菊，蔬畦淨拔茅。殷勤謝老圃，善惡不相殽。
次韻輅氏東亭書事四首  其二 劉摰
幽懷樂所遇，且任北山嘲。世事棋秤變，年光石火敲。松筠陰自冷，蘿葛蔓相捎。草密蛇横徑，簷低燕露巢。楚醪無再設，蘄紙不重鈔。旋買秔留客，親科筍付庖。靈山瞻二祖，歸路近三茅。塞上藏憂喜，人心浪自殽。
次韻輅氏東亭書事四首  其三 劉摰
朝夕此疏傲，東亭無我嘲。並城田鼓作，鄰寺食魚敲。樹密日先暝，竹長雲可捎。遠書惟鴈足，小隱是鳩巢。茶憶新團碾，琴繙舊譜鈔。懟時常笑屈，投間實慚庖。霜雪期松柏，風雲富草茅。周郎晚菘近，有以代嘉殽。
次韻輅氏東亭書事四首  其四 劉摰
自有逃虚樂，徒興尚白嘲。晚槐嘶意急，蠧木啄聲敲。犬傍青籬卧，童尋赤棗捎。微茫枕間夢，安穩睫邊巢。困憶石泉弄，渴思冰蜜鈔。襲香蘭入佩，益氣芑充庖。疏洗王家竹，誅鉏宋宅茅。東亭真可樂，萬事付紛殽。
寄長蘆福禪師 劉摰
境與人相得，長鯨宅海宫。香花六時會，心跡萬緣空。地恐諸天接，江從九澤通。潮噴寺門冷，霞拂殿簷紅。暮鴈來淮北，朝帆下浙東。千重蒼桂霧，萬頃碧蘆風。衲擁山雲暖，缾函水月融。當年約蓮社，何日謝塵籠。
離冀州馬上示趙湜 劉摰
馬蹄輕滑背城闉，廣陌朝暉健醉魂。暑氣泛清憐小雨，木陰環翠羨名園。宦遊淹薄風塵熟，時事侵凌耳目昏。獨有空愁慵病客，肯來吟嘯伴南轅。
紀南道中望荆渚 劉摰
地經三國鬭龍蛇，江勢天形控蜀巴。藏雨鳥歸荒冢樹，採金人聚淺壕沙。子囊城廢今秋草，高氏宫遺昔井蛙。倦客詩情真劫刼，得于鞌馬似曹家。
雙橋 劉摰
危橋相向翼高堂，步步行空跨石矼。漢外夜驚靈鵲度，雨中秋臥綵虹雙。烟開從此瞻瀛島，路遠何時過楚江。記得扁舟綠楊岸，畫欄朱柱對篷窗。
將至監利先寄王令 劉摰
屈指中秋六曉昏，大堤叢竹見霜筠。未乾醉月題牋墨，隨躡還家走馬塵。撫景敢嗟經歷倦，軒眉頻喜笑言親。明年各是東歸客，羊酪蓴羮萬里人。
監利泛化丘湖遂至北洲寺 劉摰
淼淼平湖闊楚江，方舟兩槳破秋光。罾風釣月嘉魚國，飛雨翹煙白鷺鄉。故老昔能悲岸谷，騷人今但愛滄浪。北州更有忘歸處，寺壓蘋花千里香。
馬上和王監利見寄兼簡鄒澤民 劉摰
憶昨西歸春未窮，重來堤竹已成叢。川塍足水稻齊插，霖雨漲江河欲通。一馬久期均物理，雙鳧安得快仙風。故人況有瀟湘約，應喜樽前笑語同。
高唐孟延年明府見招 劉摰
公幹方吟簿領迷，浩然詩句慰相思。壯懷已有潘毛歎，陳迹猶懷漢佩奇。塞下書音稀鴈足，江南秋味憶蓴絲。祝君多種官田秫，欲趁淵明釀酒期。
招鄒澤民 劉摰
日借西園放客愁，忘機魚鳥分相投。水深碧沼前時雨，風滿高臺六月秋。蟬嘒已驚移節物，鷗羣何事亦沈浮。煩君試拔塵埃足，來伴元生漫浪遊。
次韻鄒澤民感事 劉摰
河湟蟣虱玩天恩，餉饋驅馳不足論。陛下至神收廟算，諸公何術偃戎軒。凱歌計日登宗祀，歸將驚秋望故園。賤士江湖真碌碌，狂吟無以謝乾坤。
清明日至潛江馬上先寄王炳之陳子正 劉摰
桃花飄泊萬紅英，獨佩詩囊傍水行。二月東風撩霰雪，峭寒天氣作清明。病懷敢有賢勞嘆，壯志徒因節物驚。罇酒喜親陶靖節，經幃仍近董先生。
五月十日發俞潭先寄王潛江 劉摰
雨過長風吹野塘，水深川路白泱泱。人如澤畔窮吟客，天似江南八月涼。陂下臥輪車乍歇，田間鳴鼓稻齊秧。長官應爲斯民喜，准備新詩賦萬箱。
戲呈詩會諸友 劉摰
郢樓吟倡近蕭疏，椽筆貪抄未見書。拙客懶同嵇叔夜，少年文愛馬相如。夜涼燈火心親古，秋老江湖興起予。欲整羸師尋戰地，清風無使舊壇虚。
月夜即席次韻 劉摰
天帳空虚碧玉寒，露華應滿漢宫盤。十分月上星光掩，四坐詩成醉語闌。楚渚鴈歸驚客恨，庾樓風靜足清懽。一年惟有中秋賞，銀闕鼇山夜未殘。
次韻直夫喜與炳之會 劉摰
莫悲人事轉秋蓬，但使樽中酒不空。尺蠖屈身今我倦，南鵬飛化昔君同。天晞殘雨偏宜晚，堂壓寒溪賸占風。合繼回源書讌籍，楚山堅石盡堪礱。
次韻炳之河亭 劉摰
風拂藍溪舞翠綃，庾郎池樹旋誅茅。春蘋初見香生葉，夏果重來子滿梢。淥酒不空期霰雪，清談爲樂敵弦匏。塵埃久負江湖志，徙倚朱欄祇自嘲。
寄鄒澤民秘校 劉摰
去年樽酒共論文，一别西園跡已陳。終日城頭憶王粲，清吟澤畔似靈均。懶書已負交朋責，滿秩初湔耳目塵。萬里江風秋思近，歸心聊復借鱸蓴。
送楊秘校 劉摰
大檣雙櫓換巴船，美滿西風水接天。蘇子意飛黄鵠外，梁公心在白雲邊。蟹肥采石秋霜足，酒滑湓江夜月圓。綵服拜親無限樂，幾多幽思入新篇。
别田延年王潛江 劉摰
才非王粲入荆州，淹簿三年已倦游。疏世自甘時不與，論交有得子相求。學知所樂輕文繡，言至無瑕絕悔尢。大舜簫韶方九奏，佇看靈鳳出丹丘。
次李秬新秋韻二首  其一 劉摰
雨晴涼意日相親，物物秋容絕點塵。滄海誰期泛槎客，西風先傍憶鱸人。收還志業圍棋局，分付光陰漉酒巾。欲約一罇清夜話，月中涼露滿松筠。
次李秬新秋韻二首  其二 劉摰
風驚梧葉覺秋還，萬丈歸心到北山。已許生平江海上，坐求功業簿書間。頗聞都護刊銅柱，更喜將軍入玉關。朝野清明無一事，相從那使酒罇閑。
次韻李中舍秬秋雨 劉摰
三伏方中火欲流，陰霖匝月氣爭秋。坐愁屋底須持蓋，聞說田間可漾舟。狂草滿庭泛戢戢，濕蟲侵戶聽啾啾。獨于水部添詩思，坐滴空堦興未休。
次韻酬李秬 劉摰
公幹長迷簿領書，渥言那似阮元瑜。闇投子有夜光璧，次報吾無明月珠。急景壯懷悲劍鍔，西風高興夢蓬壺。勉强豈使今慚古，元白鄒枚亦此都。
出都二首  其一 劉摰
兩槳東飛下大梁，樽罍漂泊過重陽。江湖常恨連年隔，羈旅寜爲萬里傷。淮寺月寒蘆颺白，楚林霜早菊迎黄。篋中諫紙餘多少，盡寫新詩入錦囊。
出都二首  其二 劉摰
重入修門甫歲餘，又攜琴劍反江湖。乾坤浩浩何由報，犬馬區區正自愚。緣熟且爲蓮社客，伻來喜對草堂圖。西箱屋了吾真足，高枕看雲一事無。
初發梁澤 劉摰
蒲側荷翻小雨收，鱸蓴高興滿扁舟。雲稀樹色偏宜晚，天借湖光賸占秋。孤鶩落霞閑上下，紅蓮白鷺各風流。此行說與同樽酒，南國江山盡舊遊。
金陵 劉摰
月滿扁舟久客懷，石頭城下暮潮迴。霸王基業從吳始，人物風流自晉來。大抵險深輸道德，于今榛莾蔽樓臺。吟毫千百年間事，賸寫江南庾信哀。
南喜寺 劉摰
天監禪僧此結廬，石頭高士有遺居。樓飛縹緲巖腰峻，庵靜崢嶸閣道虚。雪後桂花香澗谷，春寒松霧滴巾裾。山中物色吟雖苦，盡是詩翁掇拾餘。
靈巖寺 劉摰
先望巖端金碧明，久穿葱蒨踏崢嶸。山疑圖畫曾經見，地喜生平所未行。隨處石泉春渇解，上方雲屋夜寒生。主人著意開佳境，無負千年四絕名。
連年往返水陸萬餘里今自鄉中挈家南來已至江州行徹險阻喜而作詩寄之 劉摰
亥宫驛馬歲翩翩，又作離鄉路數千。拔宅今爲大去國，出災休算小行年。訪尋前日停舟地，催迫窮陰舞雪天。屈指還家已無事，便應調拂武城弦。
舟次再寄 劉摰
小孤風順水安流，湓浦欣聞已繫舟。幾日亭中折奇樹，從今江上解離憂。客心歲晚驚催櫓，雪意天寒入倚樓。東圃梅開酒更美，團圓無復越鄉愁。
岸次見梅花不果折 劉摰
武昌江口見江梅，紫蕚瑤芳取次開。窮臘雪寒新霽後，滿枝春色爲誰來。坐嗟隴首無人寄，莫使城樓有角哀。猶喜東風慰岑寂，暗香時許度蒿萊。
自衡嶽至福嚴寺二首  其一 劉摰
曉指禪關入翠屏，烟嵐金碧旋疏明。旁看陰壑溟濛失，斗上雲梯傴僂行。漫興獨于元子愜，詩懷容與謝公評。區區出處勞分别，朝市山林各有情。
自衡嶽至福嚴寺二首  其二 劉摰
俯仰巖谿萬仞臨，恨輸飛鳥極高深。青雲平地人難到，流水殘花路可尋。稍覺衣裾侵小雨，漸聞鐘磬下遙岑。丈人不厭頻來往，欲作香山得二林。
福嚴寺呈貫之少卿并諸禪老 劉摰
眼熟林巒認舊緣，耆關峰北入霏煙。雲房直上三千尺，蠟屐重來十五年。山奥坐能朝萬象，地靈深自接諸天。暫游久住均如夢，社客何須約白蓮。
至福嚴寺得鄒耒陽書因寄 劉摰
盡室攀蘿入五峰，峰前金碧寺飛空。山當星鳥離方鎮，地闢天龍海上宫。喜我徜徉泉石外，憶君辛苦簿書中。登臨樽酒無因共，半夜題詩寄北風。
欲登祝融峰阻雨呈少卿 劉摰
霧雨陰冥萬壑蒸，五峰當面失雲層。愁如藥使迷蓬島，路似仙溪隔武陵。已認神靈憎俗客，欲將魔障問巖僧。勞公爲我祈昭聖，暫借扶桑白日升。
贈南嶽董少卿二首  其一 劉摰
身在南山非隱淪，閑中官貴異風塵。清泉白日預何事，華髪綵衣今幾人。虚室圖書忘歲月，壽筵香火祝君親。朝廷不以忠移孝，又說恩函拜命新。
贈南嶽董少卿二首  其二 劉摰
世人行止兩怱怱，公獨榮親禄隱中。清職正同香案吏，曠懷都似漆園翁。南陵蘭茂晨羞潔，內鼎丹靈老頰紅。雖喜論心慰遷客，區區安足識冥鴻。
贈黄少卿二首  其一 劉摰
仙翁來自太常班，再乞林泉捧詔還。養志秖爲華髪戲，無心宜共白雲閑。一樽未厭塵中客，雙屐同躋雨後山。爲寄東宫舍人語，五峰新句兩難攀。
贈黄少卿二首  其二 劉摰
攜笻得得訪雲關，恰值東湖賀監還。泉石主人元好事，塵埃游子暫偷閑。心輕齊組知靈運，文滿浯溪服次山。秖恐東風喚歸棹，江頭楊柳已堪攀。
少卿送酒肴至山中 劉摰
十里傳書厚意將，珍肴醇酹寄山房。定知僧舍饜疏食，更欲雲巖有酒鄉。一飯常聞淮上報，獨醒徒使楚人傷。攜持明日到峰頂，試揖浮丘共此觴。
次韻貫之見勉冐雨至後洞 劉摰
狂電驚雷曉未收，春雲能護洞天游。徘徊已盡剡溪興，秘怪難探禹穴幽。彊勉更須勞屐齒，龍鍾何憚過山頭。從今功德應圓滿，厚意成人豈易酬。
又次韻 劉摰
已踏雲梯上翠岑，洞中聞說更幽深。夜驚寒雨生瀟洒，愁起孤猿助嘯吟。白日昔傳仙可學，青天今笑夢難尋。故應清興無時盡，肯爲淹留折此心。
登祝融峰題上封寺二首  其一 劉摰
磴險梯危路忽窮，勝遊須到祝融峰。九千丈外雲間寺，一萬年餘石上松。引手莫高疑觸斗，臨池毋久恐興龍。此山惜與中都遠，未得君王檢玉封。
登祝融峰題上封寺二首  其二 劉摰
寒風吹腦赤霄邊，飛鳥猶難到絕巔。下見人間又成海，恍驚身世此何天。巖腰半白春留雪，僧面多黔日冐煙。我亦淮南宗姓後，舉家應合到神仙。
貫之自嶽先還衡陽示詩見别次韻奉和 劉摰
雲壑登臨杖屨隨，狂歌清醉樂忘疲。拍肩正賦遊仙曲，回首還吟陟屺詩。春草便驚南浦别，壽觴應慰北堂慈。區區流水高山意，常有孤音託子期。
春日 劉摯
小雪崢嶸變曉寒，舊年殘臘破新年。明生月魄初三夜，氣動春灰五九天。蓼甲韭黄隨綠酒，綵幡羅勝上華顛。故園欲告西疇事，思我楓林楚木邊。
游白雲山二首  其一 劉摯
籃輿微風迎曉涼，細碎草木無數香。千巖雲歸雨未足，幾衝水淺禾難秧。松下陰森石橋冷，竹邊曲折溪路長。西家又得避暑地，翠微亭在山中央。
游白雲山二首  其二 劉摯
行窮葱蒨坐清涼，隱几川原一炷香。小雨徑從前嶺去，高禾移就下田秧。禽聲不見山情悄，江影新生客思長。政使歸期猶遠在，白雲游樂未渠央。
次韻跂蹈山行 劉摯
舟伏盤渦傍淺沙，北風寒日氣清嘉。初從磯口詢漁舍，漸入雲林問酒家。萬里欲飛愁若絮，小爐危坐眼生花。筋骸養作衡山力，坐擁肩輿聽譟譁。
二子訪酒家不遇次其韻作 劉摯
青斾不見山雲深，何以慰此二子心。阮修杖頭故應在，黄公舊壚無處尋。求有不得事當戒，興盡必返愁難任。仙家竹葉未必美，舟尾茅柴還可斟。
賞心亭 劉摯
佳山逶迤抱故國，危觀突兀凌長波。仰憑飛景赤霄近，下瞰萬木蒼烟多。三閣繁華芳草在，七朝風物一禽過。後人未見興亡本，秪笑陳家玉樹歌。
涵輝閣 劉摯
碧波瀰漫起春湖，草色黄深岸四隅。新謝小桃雙燕至，從南微雨好風俱。暫來秪是林泉客，長見須憑水墨圖。無數鳧鷗記相識，近人浮泛滿青蒲。
王母池 劉摯
阿母宫前阿母池，池光清滑瀉玻璃。岸擎黼座涵佳氣，影上仙衣潤彩霓。靈液發源來海谷，飛花隨泛出桃谿。羽車鳯蓋無消息，寒月沈沈寶殿西。
次韻王太博關太丞同遊石鼓山 劉摯
禮局仙人兩俊流，高才相敵異商周。北溟風水初登化，南楚江山晚並遊。契闊歳華歸大笑，留連騷雅入冥搜。江邊一醉驚離散，應有功名約白頭。
次韻陳秀才胄遊石鼓山書院 劉摯
山頭雲木鬱青蒼，山下江流淨鑑光。亭閣瞰臨慚舊句，巖溪開築想前良。心甘水石忘羈宦，耳冷弦歌歎土鄉。寂寞先生與叢竹，相看孤節幾秋霜。
元日寄耒陽 劉摯
元日江湖萬里身，四方南北等埃塵。莫悲天地如行客，還喜瀟湘見故人。渌酒桂盤催獻歳，小花羅勝寫宜春。淵明秖向東風醉，應笑窮吟浪苦辛。
次韻耒陽鄒明府庸 劉摯
夢比光陰一鳥過，四年江渚負長哦。逢君舊眼青猶在，驚我寒鬚白已多。言偃政聲方浹洽，茂陵歸思獨蹉跎。何時又見揮吟筆，快若輕丸下峻坡。
承以舊韻示喜霽詩次和 劉摯
楚雪飄殘四望間，江山晴氣撲衣冠。曉餘霜日明崑嶺，清極人家在廣寒。賸琢瓊瑶君句巧，相當旗鼓我才難。青天寂寞浮雲盡，最愛春風幾鶴盤。
簡提刑朱仲隱初玉學士 劉摯
當年蓬館近儲胥，紅璧東西對直廬。綿蕝同參臺曲議，芸籖分校御前書。朅來憔悴騷人國，隨見光華使者車。莊舄有吟皆病思，賞音徒欲慰頑疏。
次韻朱仲隱寄鄭寺丞 劉摯
猛脫塵勞厭競馳，歸來不著楚騷辭。江家有宅能依竹，陶令臨流秖賦詩。簷北嶽雲供顧望，水西州市隔喧卑。康强八十人難者，此外窮通各一時。
送吕雅寺丞 劉摯
玉府文華異俗氓，丹山毛羽盡祥珍。伊臯相業光前史，王謝家風世有人。好學少年忘貴胄，摛詞奇藻敵陽春。如今四海皆桃李，曾見槎通萬里津。
路虞部得代還 劉摯
東風楊柳認春天，轣轆車音向郢山。久客不知游宦樂，五年方喜取書還。邊兵近日屯湟水，漢將何時入玉關。自古詩人多慷慨，功名無使壯圖間。
次韻聖和還自京師途中見寄 劉摯
郊原新雨静纖埃，路下霏煙白玉臺。遼鶴應悲里中舊，仙鳬今自日邊迴。雲端心望髙堂喜，馬上詩尋故社來。牢落不才疏世者，尚貪斗粟變蒿萊。
次韻李聖和寒食郊居二首  其一 劉摯
春郊寒食歎淹留，巧映鞦韆樹色柔。杏蕚離披翻白雪，柳花輕薄聚圓毬。風光無賴撩歸思，節物相逢眷昔遊。塞下塵埃侵夢想，何時仙袂揖浮丘。
次韻李聖和寒食郊居二首  其二 劉摯
林梢黄綠野禽鳴，泱漭春陽泛地平。禁火人家甘冷淡，浴蠶天氣趁清明。誰将馬絡尋春去，獨佩詩囊傍水行。稚女弄花田叟醉，笑歌真是太平聲。
次韻李沖聖和秋懷 劉摯
燕鴈南來久客驚，寥寥風色試寒輕。吟殘紅葉詩無味，歸識滄洲夢有情。歳晚壯懷同劍冷，樓高愁思共雲生。淵明無酒重陽近，幾日東籬繞竹行。
聖和受代 劉摯
枉尺誠非聖賢事，守道固與時俗違。難哉仕者行已志，况復儒生疏世機。喜聞傳告令尹政，應歸湔拂塵土衣。快君高舉歎留滯，把酒爲歌黄鵠飛。
次韻王太傅同陳長史訪僧不遇陳君先歸 劉摯
林雨幽深止秀奇，中間寧有大顛師。漫勞雪客乘舟去，郤是雲僧採藥時。歸興忽同分嶺水，餘懷誰共一枰棋。故應重作春游約，已覺東風傍柳枝。
謁金鑾瑩襌師 劉摯
西城十里入溪林，頓覺塵埃脱醉襟。淺渚敗荷縈白曉，淡雲疏木抱清陰。陶潛但有思歸賦，韓愈殊無善吏心。遺照主人應念我，試將秋思寫瑶琴。
次韻王太傅答周郎中寄酒 劉摯
子雲寂寞歳將回，門静因逢載酒開。白雪雅歌郵置去，紅泥仙榼印封來。親闈即日先稱壽，賓席何人伴倒罍。莫作獨醒孤遠意，杜郎親撥凍膠醅。
再酬王太傅 劉摯
曲臺仙客苦能詩，思入風雲學有師。楚國大夫吟澤日，江州司馬愛山時。年華悄悄還杯酒，塵事紛紛付奕棋。想得懷歸心似我，越禽常自記南枝。
次韻王弱翁借書錢君 劉摯
錢家書橐盛儒林，禹穴時容探萬尋。嗜好自同皇甫癖，寫傳應慰獻王心。此于取與無傷義，盍以幽奇付賞音。猶說冬官未通借，覽之安得有千金。
次韻弱翁早春病起 劉摯
換骨欣逢九轉丹，東風迎歳雪梅殘。玉良試火增虹氣，鶴老經春怯露寒。詩就越聲驚惻惻，夢回天樂記珊珊。故應有德神明相，寧事祈禳叩夜壇。
次韻弱翁春中久雨 劉摯
楚雨亷纖無盡時，園亭惟有草菲菲。桃花泛水飄紅去，燕子貪泥带濕飛。潤徹玉琴春氣弱，聲侵羅幕夜寒微。東陽病骨疏慵甚，留取清樽待霽暉。
次韻王弱翁題承天寺萃景亭二首  其一 劉摯
左右青林抱邃深，徑隨蒼蘚上煙岑。陵遷漸失三湘事，春遠閑傷萬里心。我愛白雲親鳥道，誰臨滄海較蹄涔。北欄曾指鴻歸處，杳邈鄉山不可尋。
次韻王弱翁題承天寺萃景亭二首  其二 劉摯
四臨千里一危軒，灑脫塵中兩耳喧。隱几風波隨客棹，對江金碧露僧門。數峰煙老靈妃國，三月花殘杜宇村。不得相從嗟筦庫，新詩猶喜慰冥昏。
次韻孫景修題萃景亭 劉摯
公遊何似拙翁巖，盤磴先經釋子庵。視聽稍遺塵種種，高名聊換府潭潭。時驅萬象歸吟几，盡洗叢荒破暝嵐。更有風華入春望，名園都在面東南。
又次韻四首  其一 劉摯
于此登臨稱謝公，湘南奇觀欲吟窮。天沈暮鳥煙氛外，山抱春城霧雨中。陂岸放車看宛轉，寺簷飄鐸送玲瓏。老僧已許炎蒸日，爲借清風解簟筒。
又次韻四首  其二 劉摯
縹緲飛亭倚半空，景來酬對不知窮。天開雲嶂輪環外，地蹙林丘尺寸中。時有桂花飄馥烈，恨無泉玉瀉玲瓏。楚人不識靈均意，江上年年費粽筒。
又次韻四首  其三 劉摯
背倚叢岡面佛宫，登臨酸足喜途窮。白紅花意生洲曲，紫翠山姿落酒中。寒鷺見魚行歷刺，珍禽驚客語玲瓏。亭前雨足農知歳，免卜靈龜灼腐筒。
又次韻四首  其四 劉摯
隱几憑虛萬景空，浯溪能使決山窮。于今川隴民歌處，曾是干戈覇業中。蘋末起風香細碎，水光浮日影玲瓏。苟能適意茅簷足，何必鴛鴦碧瓦筒。
送衡州王仲和郎中代還 劉摯
鐃鼓催船下洞庭，幾灘冰澁滯雙旌。崢嶸霰雪暮寒重，早晚瀟湘春水生。君意喜先湖鴈去，我懷方共夜烏驚。明年奏課趨雲陛，拜罷當如漢仲卿。
寄湖北運使孫景修朝議 劉摯
曾伴籃輿入翠微，杪齋終日醉春暉。親烹林筍班犀大，旋膾溪魴白玉肥。歳月幾經鴻北去，風雲應有夢南歸。猶令猿鶴無驚怨，聞說頻年見錦衣。
秋日即事 劉摯
湘城風物向秋新，興入羮蓴與鱠鱗。葉舞霽紅楓映寺，蓓含霜紫菊迎人。瞻望河漢乘槎客，歌詠倉箱擊壤民。欲放幽懷到滄海，徘徊黄鵠更傷神。
偶吟 劉摯
平昔名場氣吐虹，青袍霜鬢老湘東。舊交半在雲霄上，壯志都銷水石中。樓上買魚乘酒熟，舍邊秧稻指年豐。清風令德人胥化，合使鄉閭號鄭公。
被旨還闕訓答諸公韻三首  其一 劉摯
楚雪三經橘柚天，君恩新許出湘川。雖非殿席虚中夜，且勝臺郎謫九年。歳晚病懷孤劍外，江寒歸思亂雲邊。妻兒莫恨歸裝薄，賸得諸公錦繡篇。
被旨還闕訓答諸公韻三首  其二 劉摯
湘南竊食漢鹽官，長記靈煙魏闕端。隙過白駒三歳月，萍漂滄海一孤寒。九重寛宥環初賜，萬里歸心斗欲干。常愧主恩深未報，慨然真喜脱囚冠。
被旨還闕訓答諸公韻三首  其三 劉摯
幾年南楚聽哀猿，自昔江湖憶帝閽。粉骨何禆天下事，賜環難報聖君恩。餘光久記仁人里，引重仍慚長者言。安得新官來棹速，更隨春色到鄉園。
喜跂蹈登科注官 劉摯
祖門儔子又詒孫，善慶儒科燕後人。雁塔繼題三世字，桂林仍見兩枝春。稽山照邑天如畫，霅水浮州地絕塵。我亦浩然歸思起，明年雙棹趁吳蓴。
倚舟崇福寺寄臨湘衡文叔秘丞 劉摯
相逢相别立湖邊，幾見罇罍換歳年。簿領初離仲宣幕，政聲猶屈武城弦。歸舟落晚惟荒寺，病枕驚秋聽早蟬。咫尺松風亭下路，可憐雲霧隔青天。
行虞城縣早起寄公秉 劉摯
一夜風聲海沸騰，束衣寒屋赴晨興。雲吹惨澹天西月，馬踏玲瓏雪底冰。吏事不堪年老大，歸懷那復病侵凌。遥知宴息庵中夢，正在仙門第八層。
寄公秉李郎中 劉摯
二月晴霜冷逼人，深紅桃蕚爛繽紛。寒中悄悄春强半，湖上悠悠水十分。心厭留書期謝病，跡疏罇酒憶論文。東風留著芳華在，何日仙鳧下白雲。
次韻王定國湖上 劉摯
君來惟有岸蒲青，落寞羈懷獨此行。遠浦自迷眷草色，綠陰初變夏禽聲。龜毛兔角知何物，鵬海鷦枝各有情。且共論文一樽酒，吳霜從向鬢間生。
和王定國 劉摯
地遠城東得得來，正如湖畔共含杯。眼中故舊青常在，鬢上光陰綠不迴。歸去汴橋三鼓月，相思梁苑一枝梅。我閑時欲尋君醉，爲備芎醪更滿罍。
次韻定國約過李氏園池 劉摯
年來高興滿蓴絲，寒薄春風駘蕩時。稍愛燕脂開杏蕚，已驚香雪爛梅枝。老于樂事心猶壯，病得新詩和獨遲。何日華鑣向金谷，擬追仙翼到瑶池。
次韻答王定國 劉摯
江州居士赴東城，旬月相忘不寄聲。閉戶邇來能避謗，求田何處欲歸耕。筆端浩蕩詞逾壯，胸次崔嵬氣未平。我有白羊新賜酒，澆愁聊可一杯傾。
次韻王定國懷南都上元 劉摯
九陌無塵夜霽天，兩都風物故依然。車馳馬逐燈方閙，地静人閑月自妍。佛館醉談懷舊歳，齋宫詩思鎖今年。傳聞公子微行處，門外驊騮立繡韉。
同孫推官廸李郎中鈞督役河上叙懷三首  其一 劉摯
時哉風物媚郊原，無賴禽聲對客喧。山色带煙屏依漢，春陽凝日浪浮坤。河功田利兹爲重，士賤民勞豈足論。仙老不妨持道氣，朝餐華景望朝暾。
同孫推官廸李郎中鈞督役河上叙懷三首  其二 劉摯
平湖勝勢抱南城，花氣濛濛馥近坰。黄變柳條歸老綠，紅殘桃葉换尖青。春乘病後成多感，事向閑中見未形。日日攜茶喚賓友，吳泉烹盡惠山瓶。
同孫推官廸李郎中鈞督役河上叙懷三首  其三 劉摯
車馬傳聞漸欲還，河邊陳迹棄春灣。暌離心恨三秋月，積累功成九仭山。從事獨賢公弗歎，散材無用我宜閑。放夫急趁蘭洲賞，寒食光陰俛仰間。
送許敏修使二浙二首  其一 劉摯
大夫才業帝都俞，清潔寒冰在玉壺。流馬阜財求八使，鑄龍班節重三吳。海門曉日迎飛鷁，笠澤秋風趁鱠鱸。亦欲東遊聞米賤，行臺還可庇疏愚。
送許敏修使二浙二首  其二 劉摯
蒹葭曾愧倚瑶瓊，京兆經年共左廳。屢喜足音臨病几，獨何才力致虚囹。閩山近部榮鄉繡，越客何人識使星。隨看鋒車下江海，歸來人物重朝廷。
題泰定小雒亭 劉摯
名花多自洛城傳，物色春工十指間。漸買姚黄并左紫，恨無伊水對嵩山。主人妥妥多材藝，俗客悠悠幾往還。惟有萬竿亭背竹，霜青偏解照衰顔。
八月十二日同楊誠之馬全玉王似之泛舟至舊州塔下作 劉摯
秋水瀰漫山翠微，西風恰好坐吹衣。濃雲將雨東西去，白鳥窺人下上飛。陵谷是非詢野老，滄浪懷抱負魚磯。遲留莫聽嚴城鼓，待得雙橈弄月歸。
次韻趙伯堅令鑠郎中憶南都牡丹兼寄子由 劉摯
芳叢百朵爛紅雲，曾倚西軒醉兩春。夢雨一驚巫峽曲，佩香常記漢江濱。病懷日負杯中物，花意今看檐上塵。回首東風君自問，欄邊更有後來人。
城北 劉摯
寒門秋色陣雲飛，雉堞烟青畫角悲。河坼波濤含趙魏，星分畢昴半華夷。太原玁狁當征日，瀚海單于欲戰時。六十萬兵閑飽死，誰憐山後八州兒。
喜王彦祖新居 劉摯
今見黄州慶有餘，侍郎門戶已容車。風流地望烏衣巷，瀟灑仙人碧落居。三畝江家須種竹，一區揚子獨藏書。東平我久猶如客，何日菟裘近里閭。
北山道中 劉摯
隨馬盧泉碧玉流，野林春鳥語鈎輈。桃飄殘蕚紅堆水，麥換新苗綠滿疇。世味淺深聊爾爾，生涯消息强悠悠。不如收拾詩千首，要似張家萬戶侯。
題所居圓明庵 劉摯
茅剪幽廬小圃東，葛巾藜杖稱高風。守方固恐形爲累，內照應知色即空。出入有虚還有實，輝光無外亦無中。世人欲識圓明事，盍問名庵隱几翁。
還句龍緯化文詩卷 劉摯
誰識斯文久寂寥，希聲杳杳思滔滔。氣無外物纖毫累，才有靈光萬丈高。誤借鼓鐘娛海鳥，自堪奴僕命離騷。啞鐘亦欲煩君手，能爲孤音解鬱陶。
贈汪汾同年 劉摯
往歳仙遊白玉臺，拍肩曾喜得洪厓。高門已覺陰功在，古獄猶嗟寶氣埋。風竹夜聲清醉枕，雨峰秋色滴吟齋。大夫未老無多嘆，會見勳名與願諧。
秘閣曝書畫次韻宋次道 劉摯
帝所圖書歳一開，及時冠蓋滿蓬萊。發函鈿軸輝唐府，散帙芸香馥漢臺。地富秘真疑海藏，坐傾人物盡仙才。獨憐典校來空久，始得今年盛事陪。
病起次和何温甫秘丞雪琬中見寄 劉摯
士譽民謳楚粤間，相逢傾蓋問南冠。吟餘候館春風峭，病後湖天霰雪寒。應喜白雲瞻望近，獨憐滄海去歸難。雅歌贈我琅玕意，欲報慚無兩玉盤。
聞東園諸學生雪飲寄之 劉摯
大雪填虚翻海波，袁安門戶可張羅。寒驚春絮因風早，病覺空花向眼多。梁苑喜開陳桂酒，郢人誰已唱蘭歌。少年撫景應須醉，莫學衰翁著睡魔。
元日示彭器資御史 劉摯
天歷開祥歳屢登，命元頒號繼熙寧。春風寒色猶燒臘，北斗杓端已轉星。初退賀班東上閣，郤觀郊樂太常廳。便期節物尋樽酒，莫問吳霜換鬢青。
再和 劉摯
大禘新元詔太平，萬方承慶日神寧。壽觴别殿稱山嶽，治象端門燦日星。放伏暫騎歸舍馬，束衣還就致齋廳。史官不用占風瑞，從此豐年紀汗青。
次林御史次中韻 劉摯
一鶚将從北海飛，豈如窮翼老差池。方嗟簿領迷公幹，尚喜琴音得子期。别思俄聞賦南浦，殘花猶可醉東籬。留連且此同罇酒，歸去鱸魚未過時。
再次韻 劉摯
昔歳相從向此都，重來風物變南湖。莊生達觀嘗齊鷃，張翰歸懷豈爲鱸。世事不窮勞强勉，官期猶遠盍躊躇。新詩易得皆精好，真似元和咳唾珠。
次和次中簡留守蘇子容 劉摯
濉園文雅久湮淪，居守今逢紫禁臣。右客游梁似司馬，主人開閣等平津。不才亦預門生舊，承乏來趨幕府新。共喜風騷壇将在，簫韶時許擊轅親。
次韻次中喜子容還朝 劉摯
公歸真足慰儒林，雲日重瞻帝闕金。聚散可驚陳跡事，行藏誰見古人心。春還漢省苔新舊，霜逼吳船水淺深。坐憶茂陵猶未去，悠悠徒有病中吟。
次韻次中題雙廟 劉摯
凛凛英風數百齡，舍生知與義相形。莓苔老澀穹碑暗，雲木疏寒古殿扃。自許孤城摧虎兕，至今遺事炳丹青。二公死所真難處，獨恨臨淮有遁刑。
次和次中久雨阻行而聞浙中旱乾 劉摯
積雨亷纖氣已淒，暝雲凌亂四天低。吟懷摵摵聲侵竹，歸思澐澐水拍堤。東海可能均霽日，北風曾未逆陰霓。應須更問淮南米，莫厭留連鷁首西。
正月十一日迎駕大慶殿次曾子固韻 劉摯
錦繡龍鸞仗衞新，絳袍黄繖拜行宸。天開雲日端闈曉，歳謁衣冠别廟春。歸輦順風傳鼓吹，廣街嚴蹕静音塵。上元咫尺瞻游豫，更慰都城望幸人。
次韻和門下相公從駕幸太學 劉摯
詔移清蹕下齋房，訪道天臨舜上庠。正坐横經開鳯扆，衮袍接武照鵷行。雍宫故事收炎漢，闕里斯文盛素王。宜有諸生知聖作，勉趨賢路起東堂。
立春後泰祠東郊呈器資二首  其一 劉摯
走馬東郊春早時，宿雲容與澹朝暉。溪邊水暖魚初上，塞北風柔鴈欲歸。君賞已誇梅白早，我來仍見柳黄微。年華恰恰催吟醉，從此朝回日典衣。
立春後泰祠東郊呈器資二首  其二 劉摯
漠漠陰雲曉蔽空，稍看疏霧泛冥濛。郊原脈起新春雨，簾幙寒生半夜風。縱步杳難尋舊苑，習儀聊復望祠宫。霜臺監察心宜喜，聞有精誠禱歳豐。
奉祀南郊九日馬上口占 劉摯
霜意雲情曉欲寒，城南驅馬面晴川。路尋紅皺黄團舍，興入丹茱紫菊天。摵摵園林驚晚歳，紛紛場圃見豐年。君恩未報歸何日，空使荒蕪靖節田。
清明日玉津園奉陪賜宴文太師 劉摯
漢燭青煙下九閽，東風瑶圃燕元臣。詔馳御斝深行酒，露剪宫葩别賜春。不爲夢魂聞廣樂，許留光景緩嚴闉。曲江冠蓋華林客，未有三師解組人。
夜直中書省寄左省子容公 劉摯
膺門早歳預登龍，儉幕中間托下風。敢謂彈冠煩貢禹，毎思移疾避胡公。論文青眼今猶在，報國丹心老更同。夜直沈迷坐東省，齋居清絕望南宫。
次韻謝師厚齋中有感 劉摯
一庭春桂與秋蘭，元禮龍門笑閉關。不以使臺嚴陛級，盎然和氣見聲顔。平生懷抱風塵外，終日圖書几席間。天下蒼生瞻世德，東山寧許乞高閑。
殿廬次韻趙元考錦带花 劉摯
錦花香浸碧琉璃，誰折芳叢下帝闈。横裊正疑豪客纜，雙垂曾見婦人衣。長條臥蘂勝繁李，密葉攢英似紫薇。繫取東風留節物，還家猶及醉春暉。
次韻錢純老密學白錦带花 劉摯
天園節物見芳華，春暮重開白錦葩。鬭葉淺深瓊散蘂，封條勻閙雪團花。玉翹無日真仙國，月帔垂欄上帝家。若向閬都論品第，可容滄海碧桃誇。
宣徽王公太乙宫使還洛二首  其一 劉摯
四紀翺翔覽太平，三朝出入盛勳名。對敭徽省官儀重，謁欵殊庭使事清。桃李春風多惠政，鸞皇雲路半門生。少貪嵩洛鄉邦好，人望巖巖在老成。
宣徽王公太乙宫使還洛二首  其二 劉摯
位並樞庭今四貴，官升太尉古三公。壽眉仙骨風塵外，琳館真都禄隱中。治第頗聞齊綠野，放心寧遂伴冥鴻。滿懷霖雨功猶未，勉起行看謝傅東。
送致政太師歸洛 劉摯
元豐天子賜安車，黄髪翩翩翊聖初。坐省故攜靈壽杖，會朝仍駕虎賁輿。平泉花木眷常在，遼水城池鶴自如。身是赤松無一事，乳桐孫竹看扶疏。
上洛都文太尉二首  其一 劉摯
慶歷承平已廟堂，三朝勳業徧旂常。昔雖郭令曾憂畏，今比留侯更壽康。賜餞饔人移玉食，寵行天藻爛雲章。想公賸覺西都樂，門外逍遥綠野鄉。
上洛都文太尉二首  其二 劉摯
詔書新出未央宫，始識謀深别有功。就第願陪唐九老，臨軒方册漢三公。翩翩雛鳯仙山上，兩兩階星祖帳中。貴齒尚賢聖朝事，可須歸興羡冥鴻。
薛景庸太丞昌朝守邠州 劉摯
風霜烏府不謀身，丞掾鴻樞號得人。九轉已欣丹換骨，一麾聊免甑生塵。時今關隴烟雲静，地古岐周氣俗淳。正恐暫均勞逸去，肯容文酒戀朱輪。
次韻新陳州太守王彦祖侍郎 劉摯
得郡同時下帝闉，相聞雞犬再冬春。名場步驟元希久，官牒推移愧積薪。一笑醉餘雙白髪，千騶南去兩朱輪。勸公少樂淮陽臥，來伴林邊杖履人。
九月十日趙韓王園同舍餞送王微之晳出守汝州即席次其韻二首  其一 劉摯
左符初作魯山行，便有蕭然物外情。出入宦游金馬舊，平生風望玉壺清。秋花黄紫羅千本，宴豆甘珍聚百名。談笑揮毫得佳句，從容聊喜暫班荆。
九月十日趙韓王園同舍餞送王微之晳出守汝州即席次其韻二首  其二 劉摯
雲木疏寒天未霜，一塵清不點衣裳。白鱸南國歸懷壯，黄鵠西風去路長。攬轡便看紅旆轉，銜杯聊共紫萸香。相思肯惜瓊瑶寄，時有樓邊鴈北翔。
重送微之二首  其一 劉摯
瀛州日日聚華紳，舊德如公更幾人。寂寞窮經甘白首，風流投老就朱輪。光陰不負圍棋局，談笑須還漉酒巾。朝議雖知弱翁久，不如方國慰斯民。
重送微之二首  其二 劉摯
曩昔清襟江上開，九華山色照樽罍。中間世故何勝道，晚歳仙都幸一陪。康樂又從滄海去，次公曾自潁川來。春秋墜學應猶在，聞說新書勝玉杯。
重送文與可 劉摯
神標人慕紫芝眉，襟韻誰量叔度陂。相與論心惟有竹，未能無意獨于詩。東風臘尾消冰雪，南浦船頭轉鼓旗。想及下車春恰恰，汀洲煙雨白蘋時。
送益路提刑謝師厚郎中三首  其一 劉摯
鼇闕崑峰路不賒，單車聊復向襃斜。東山行止繄民望，康樂文章自世家。政在冰壺人畏慕，詔移金節使光華。百城争欲扳遺愛，豈獨諸生戀帳紗。
送益路提刑謝師厚郎中三首  其二 劉摯
叱馭靈關萬里行，爰書丹筆刺祥刑。過家舊社瞻卿繡，入蜀何人識使星。梅福上封推變異，望之雅意在朝廷。華陰道過行臺路，共醉西湖賦鶺鴒。
送益路提刑謝師厚郎中三首  其三 劉摯
歳晏風雲劍外天，故宫形勢舊山川。地環錦繡三千里，兵後歌鐘一百年。金馬已陳公子賦，海棠應補少陵篇。官私侈忲斯民病，可賀于今使者賢。
送子容二首  其一 劉摯
文人家世積清芬，二許遺風見子孫。學問共推元凱庫，衣冠争望李膺門。西垣潤色文還古，東土留居政有恩。歸奉漢皇前席對，豈無今士所難言。
送子容二首  其二 劉摯
傾都冠蓋擁西圻，一節移歸四牡馳。魏闕雲烟天近處，隋河冰雪歳窮時。行藏粗識賢人志，疲拙難當國士知。妄欲與公論異日，區區何用召棠詩。
送次中 劉摯
肯與衰頽論久要，愛君才健氣飄飄。聲名桂苑曾晞冀，風節霜臺愧續貂。分落江湖驚幾歳，喜同文酒駐雙橈。天寒不奈隋河淺，又使清談付寂寥。
送吕戶曹仲敏 劉摯
文章盈篋幾千篇，去有山濤吏部賢。梅意向人冬至後，雲陰含雪北風天。非今是古俗皆爾，歎老嗟卑誰不然。知子已能操學誼，行藏吾欲看他年。
送虞元叟大熙出守當塗 劉摯
使旗獵獵櫓呀呀，齋舫飄如上漢槎。待得江南鱸作鱠，暫從遼海鶴歸家。清談揮麈臨千里，隱几看山過兩衙。零落謫仙遺跡在，爲尋荒冢弔雲霞。
徐程致仕寄之 劉摯
浩然歌笑脫青綸，高調冥冥綵服還。智達能遺名跡去，英雄宜爲泰平閑。秋風酒榼攜寒野，春雨蘭芽長舊山。養已奉親心兩得，世人行止是非間。
宿州靈璧張氏園亭舟過始知之 劉摯
去國身隨濁汴傾，瞥然雙漿若孤鷹。不知堤木藏金谷，但見漁人說武陵。已許生平倠水石，坐看名利僅蚊蠅。從今所至停舟問，詩酒雖衰亦强能。
八月十五日宿平原寄跂蹈 劉摯
去秋今夕艤歸船，雨濕湓江歎隔年。幸此一輪開霽魄，郤嗟千里共秋天。更爲來歳悠悠約，安得清光夜夜圓。孤館悄然誰晤語，滿庭寒露濕蒼烟。
離汶馬上寄鄉中親舊 劉摯
半月徘徊去魯遲，二年樽酒奉音徽。又貪聖寵移金節，還使鄉人笑錦衣。天地中間真遠客，田園蕪沒盍來歸。東州不擬多時住，已傍蘆溪作釣磯。
至金鄉先寄田直孺 劉摯
京雒塵埃各未湔，古城瀟灑向秋天。今朝屈指終三伏，此地銜杯已六年。老喜交朋頻把臂，拙無材力可求田。君當記得鱸魚約，何日相從上釣船。
秋浦寄田同年鯁 劉摯
三月鵬雲接翼飛，歳窮飄泊動相思。獨臨谿檻看山處，正是江天欲雪時。連轡都門君不至，合簪秋浦我來遲。明年尚好方舟去，醉倒春風有舊期。
過任城謁田直孺 劉摯
古邑東風桃李殘，故人高臥白雲間。我知原子貧非病，誰識蕭生志抱關。相遇正逢春事晚，已衰難伴醉鄉閑。卜鄰慚愧當年約，依舊無錢買北山。
寄尹元佐 劉摯
都城分袂下長淮，聞說靈槎犯斗回。天上夜蟾千里共，江南秋雁尺書來。莫悲琴劍猶羈客，豈有英雄老俗埃。此去玉皇恩澤異，龍飛新榜看風雷。
寄高陽陳鎬 劉摯
胸中奇藴入天淵，平昔英遊夢寐間。寶劍早因靈氣識，臥龍今惜壯圖閑。匈奴尚敢乘黄屋，漢騎新聞戍玉關。應共將軍話功業，酒酣朝夕望燕山。
寄長沙王源祖 劉摯
湘水衡山冠楚西，逢君曾與勝游期。橋躋危蹬尋僧去，月滿歸舟載酒時。歳律别來驚易改，琴徽空自寄相思。試看湖上梅應老，不解東風贈一枝。
表海亭 劉摯
到此翛翛欲羽翰，長簷危檻壓潺潺。高低步障千花磴，遠近屏風四境山。興爲南樓雖不淺，倦如飛鳥亦知還。偷閑擬上三年計，寧願齊侯五月間。
早春書呈温甫用前韻 劉摯
春皇消息到人間，屈指年華笑側冠。梅蘂暗黄初過雪，蘭芽淺紫未離寒。時哉物逐東風樂，老矣心于勝事難。惟有林泉隨處好，可須巖谷隐歸盤。
登照碧亭次韻燕若水 劉摯
記着蓬瀛向此開，清明簾幕望高臺。老慚蒼鬢親花蕚，病負眷風厭酒杯。青蓋綺羅尋徑去，畫船簫鼓轉溪來。不知好事樓前客，便有嘲吟倚馬才。
憶靈泉山寄龔輔之諫議丈 劉摯
不到靈房二十年，背依叢嶺面平山。風吹檜柏周遭雨，地蹙岡巒寸尺煙。合有高亭臨綠篠，恨無長甃引清泉。攜笻占得頻來往，誰似香山白樂天。
次韻余翼贈陳長史繪 劉摯
變化洪纖付一陶，中楹瞻望赭紗袍。有才元子名爲污，失意劉蕡策自高。青史異時觀壯士，黄衣何日調南曹。居閑更覺新詩好，詞力還堪僕命騷。
次韻觀棋 劉摯
晝永風閑玉局平，機心相軋掌中兵。敵家只欲乘虚奪，完地何勞用刧成。縱使仲宣强記在，枉將陶侃寸陰争。旁觀有訣君須信，大抵驕貪悔吝生。
盛陶索詩録近作數篇以長句將之 劉摯
太白谿邊思會遇，九華峰下共登臨。高樓一别江南醉，幾歳同爲塞北吟。漳浦舊懷多感慨，建安遺響未銷沈。言雖窮苦君能聽，試寫孤音入夜琴。
二月二日過吳德仁二首  其一 劉摯
清門令德江南吳，三紀蘭洲心自娱。明時中林隱君子，蚤歳東門賢大夫。老去笑談惟玉塵，病餘風韻更冰壺。世于出處罕無意，兩忘未見斯人徒。
二月二日過吳德仁二首  其二 劉摯
三徑長籬依斷崖，築堂能向紫溪開。案頭日有青精飯，堈面常浮白玉醅。坐對雲山飛鳥沒，笑看花木早春回。高情不厭城中客，更許時時杖履來。
貽致政吳德仁朝請 劉摯
四十懸車三十年，白雲山下古溪邊。松姿鬱鬱霜中壽，鴻意冥冥物外天。歸爲田園陶令達，化行鄉黨鄭公賢。我慚出處今如此，應得高人一粲然。
初到蘄州 劉摯
卜築南城三徑開，寛恩容此養衰頽。舟從灔澦堆中出，人是邯鄲道上回。憔悴幸非蘭澤去，因緣如爲祖山來。江湖本是忘機地，笑許殘年付酒杯。
寄鼎州陶使君商翁 劉摯
詩壇曾識舊將軍，新寄長編慰俗塵。夢到鈞天醉聞樂，心疑明月暗投人。誰悲正雅全忘古，自是滛哇毎亂真。安得高門占旂鼓，與公吟嘯武陵春。
舟次潯陽寄興國李使君舜卿 劉摯
江南太守畫船飛，湘水羈鴻病翼遲。歳晏風霜時易失，人生離合事難期。相思坐歎瓊枝隔，寓意徒令玉軫悲。遥想翠屏山下望，樓中還有謝公詩。
送柳判官引對次鄒主簿韻 劉摯
斯文復古魏郊東，落落名孫祖氣同。待詔方探採蘭舍，最書催見受釐宫。十年罇酒瞻燕碣，幾日歌吟笑郢中。天下求才君必用，莫悲長劍匣秋風。